text:
-
Contact Us
- info@cuckoopress.com
Dama ta konta kon difísil ta pa mustra felis di pafó, pero ku un tristesa profundo di paden!
“Si hende tabata konosé hende mas mihó, nos lo stòp di huzga bida di otro hende, i hinka mas tantu tempu den yuda i sostené otro.”
Den tempunan primitivo, na momentu ku emoshonnan fuerte dal nos, indikando ku nos bida ta na peliger, nos tabata reakshoná abase di loke nan ta yama ‘fight or flight mode’. Pues sea nos ta bringa pa salba nos mes òf nos tin ku hui.
Awendia tempu a bira mas moderno i tin lei regla i norma ku nos mester mantené nos mes na dje. Ainda nos ‘fight or flight mode’ sa aktivá, solamente ku nos tin otro maneranan pa dil kuné. Nos por skohe pa bai un kaminda aislá, lesa un buki, hasi yoga òf meditashon etc. Nos por skohe pa tuma un vakashon i bai afó tambe pa relahá. Nos por skohe pa papia ku un amigu òf amiga pa yuda klarifiká nos pensamentunan. Den kasonan ekstremo nos tin sikólogonan pa yuda nos dil ku nos emoshon i pensamentunan.
Sinembargo tin hende ta skohe pa suprimí (wanta) nan emoshonnan aden. Esaki ta nifiká ku nan ta skohe pa no pensa òf no dil ku emoshonnan ku ta laga nan sinti malu. Sinembargo mente di hende ta permití bo suprimí bo emoshonnan te ora ku e no por mas.
Lesa historia di un dama ku ta konta kon difísil su bida tabata na momentu ku e no por a blòkia ni wanta mas pensamentu i emoshon aden:
“Tabata durante wenter di aña 2012 ku mi a haña mi mes den trampa di un depreshon pretu asina agotante i deslumbrantemente grave, ku mi no tabata mira un salida mas for di dje. No tabata tin niun rayo di lus ku ta penetrá e murayanan di heru di e tùnel friu ku a bira mi kas.
Pero pa e mundu eifó mi tabata un mucha muhé ku tabata tin tur kos: un merikano yòn, bibando den e suidat vibrante di London. Mi tabata den tòp di mi karera, ganando un salario lukrativo bibando den e industria glamuroso di aktuamentu i kosmétika. Mi tabata tin solamente 24 aña, bibando den e suidat ku mayoria hende lo ke biba aden.
Mi tabata tin un kantidat grandi di amiganan eksitoso i bunita. Hende ku por yega un kaminda i silensiá un sala di hende ruidoso i desordená ku solamente nan presensia. Ami mes tabata tin un potensial grandi. Mi tabata un persona ku mayoria hende tabata envidiá i mi tabata aparentá di tin un outo-esatima haltu.
Mi tata kende mi tabata stima hopi, semper tabata bisami ku mi ta un mucha ku e no mester preokupá kuné. Mara nan tabata ke sa un kos. Mara nan tabata sa ku mi tabata guli un sekreto mas skèrpi ku blet, i e puntanan di e blet tabata kòrta kada bes riba superfisie di mi kurason. E sekreto aki mi tabata purba na der’é mas hundu posibel den mi mes, pasó mi tabata tin miedu di kiko lo pasa na momentu ku e sali na kla: Mi tabata sufri di depreshon.
Hopi hende ta puntrami kon bo ta sinti ora bo tin depreshon. E ta diferente pa kada hende, pero ami por splik’é asin’aki:
Imaginábo tin algun peso mega super pisá ankrá na tur e partinan di mas debil di bo kurpa. Anto kada moveshon di mas sutil ku bo hasi, ta kousa asina tantu doló, ku ta hasi e moveshonnan aki imposibel.
Imaginábo bo ta den un estado di koma i un estado katatóniko na un playa sukú i aislá i ku no tin niun hende na bista. Bo kurpa ta rígido i steif benta abou. Anto e olanan di tristesa friu i fuerte di laman ta pasa over di bo, i kada bes ku e pasa over di bo e ta ranka un pida di bo kurpa bai kuné, te ora no sobra nada mas di bo.
Imaginábo ku kada bes soledat ta gana bo, poniendo ku bo ta sinti nostalgia aunke bo ta den e brasanan sòft di bo propio hogar.
Pa mi ta honesto, ta imposibel pa mi deskribí depreshon. Depreshon ta algu interno, no intelektual. E ta biba den bo kurason i no den bo kabes. Ta p’esei ta imposibel pa bo rashonalisá i saka bo mes for di dje.
Aparte di depreshon mi tabata tin un hansha tambe ku mi no por a suprimí. Semper mi tabata sufri si ansiedat, pero nunka mi tabata tin e kurashi pa dil kuné. Ignorá e mònster ei a solamente dun’é mas forsa pa e kaba ku mi.
Na momentu ku mi a yega 23 aña, mi hansha a bira asina fuerte ku mi tabata sufri di diferente ataka di pániko ku a duna mi miedu pa asta sali for di kas. Mi tabata den un estado asina malu ku mi bida a kuminsá bira mas manera un trep ásido i no un bida normal.
Ora bo tin hansha ta manera ku bo ta riba un spit. Bo kurason ta kuminsá bati duru i lihé i tur kos ta kuminsá duna bo nèrvio. E ta asina molestoso ku asta ora bo bai supermarket pa kumpra lechi, ta manera ta asina un kos grandi i ferfelu bo ta hasiendo. Pero tur esaki tabata un sekreto. Mi abilidat di mas grandi tabata pa ehekutá un imágen perfekto pa e mundu eifó, siendo ku tabata tin manera un bientu di warwarú destruyendo mi di paden.
Mi tabata hoga den tristesa, pero tòg ora mi amistat, famia i koleganan tei, mi por hunga ròl bon i hasi manera ku mi ta sumamente felis. Kon esaki tabata sinti? Ora mi wak bèk patras, mi tabata sinti ku durante dia mi no tabata na bida. Mi tabata den un kaska. Mi tabata manera un personahe di un ‘cartoon’. Mi lepnan por a saka palabranan ku no tabata di mi mes. Ta komo sifuera ku mi ta lesando un ‘script’ di mi bida ku no ta ami mes a skibi. Manera kos ku mi tabata parti di un elenko di un mal pelíkula bibando bida di otro hende. E sintimentu ei tabata horibel. Mi tabata sintimi mi so. Ta un tipo di soledat ku remedi no por kura, pa motibu ku mi tabata deskonektá ku mi mes.
Dikon mi no a pidi yudansa? Dikon mi no a habri mi boka i bisa e hendenan ku mi tabata totalmente kabá i destruí? Miedu i bèrgwensa tabata e kombinashon funesto pa mi. Mi tabata tin miedu ku si mi lo a papia, niun hende lo no ke ta band’i mi mas. Mi tabata tin miedu ku mi tristesa lo spanta tur hende i pusha nan leu fo’i mi.
Nos ta biba den un sosiedat ku ta stigmatisá malesanan mental. Sosiedat ta pone bo pensa ku si bo no ta sinti bo bon, ta pasó bo a frakasá. Niun hende no ke keda mirá komo un frakaso. Nos ta preferá sufri den silensio te ora e doló bira imposibel pa manehá, te ku ta pone nos bai uza métodonan ku ta destruí nos mes pa aliviá e doló. Nos ke bai kura nos mes.
Ami tabata bebe. Aunke mi tabata bebe di forma sosial, nunka alkohòl no a trèk mi. Mi por a skohe pa bebe òf keda sin bebe. Pero na final di trabou ora mi yega kas i mi kita e pleisternan di felisidat falsu, eksponiendo e heridanan, tur e dolónan ta dal mi. Anto na e momentu ei un òf mas glas di biña tabata fria e doló. Esei a keda asina, te ora ku e biña no tabata fria e doló mas.
Riba un dia skur ku áwaseru tabata kai na London mi a lanta den un estado di pániko asina intensivo ku mi tabata preokupá p’ami bida. Tur kos tabata spanta mi. Te asta e pinturanan riba muraya i e kada blòki di e muraya tabata mustra asina endemoniá. Tur kos tabata kombertí den un imáhen negativo den mi mente. Mi no por a kome, ni drumi. Pa di promé bia mi a sinti ku mi no tabata por mas. Mi no tabata por a falsifiká mi felisidat mas, anto pa promé bia mi a pidi yudansa. Mi a yama mi ruman hòmber na Los Angeles i mi a kont’é tur kos. Mi a kont’é kon mi tabata biba den un felisidat falsu pa asina tantu tempu ku e echo ku mi tabata konta esaki na mi ruman so tabata duna mi un alivio.
E motibu ku mi ta kontando e historia aki ta pasó na mundu tin asina tantu hende ku ta sufri di paden pero ku ta kana ku un kara di felisidat falsu pa e mundu pafó. Bèrgwensa ta pone nos keda ketu. Anto e silensio aki ta loke ta mata nos.
Mas tantu tempu bo keda herebé den bo tristesa, mas severo e situashon lo bira. Mi a gasta hopi aña di mi bida ta dil ku depreshon, mi so. Na momentu ku mi a kuminsá konta mi problema na mi famia i amistat i tambe mi terapista, ku mi tin tremendo konfiansa den dje, e ora ei e proseso di kura a kuminsá.
Nunka….nunka no tene bèrgwensa di bo pasado pa tristu ku e por ta. Niun hende su bida no ta perfekto. No ta eksistí hende perfekto. E persona di mas kreativo, inteligente i eksitoso tambe ta pasa den momentunan difísil. Ta e kosnan difísil nan aki ta hasi nos fuerte. Pero e úniko manera pa bo sali for di tristesa ta ora bo stòp di sufri den silensio. Stòp di hoga bo mes den un pisina di bèrgwensa. Pasó ta e silensio i bèrgwensa ta loke ta stroba bo di progresá den bida.”
Te aki e historia di e dama a yega.
Manera mi a splika ariba, hopi hende ta blòkia pensamentunan doloroso i suprimí emoshon. Pero na momentu ku nos mente no por wanta mas emoshon aden, nan ta kuminsá manifestá den diferente forma. Bo ta bin kai sin bo sa den represhon kaminda e pensamentunan ku bo ta blòkia ku bo mente konsiente ta pasa over pa bo mente inkonsiente i na final di e ruta ei bo ta bin kai den depreshon.
Hopi hende no ke ekspresá òf no tin hende ku nan por ekspresá nan sintimentunan di mas profundo kuné. Esaki ta algu ku ta eksigí kurashi, i tambe un hende ku por yuda guia bo pensamentunan sin prehuisio. Esaki tin ora ta kousa ku bo ta rabia ku e hende tambe, na momentu ku e ta pone bo mira i realisá kosnan ku bo no ke realisá ni aseptá! Pero bo tin ku hasié.
Hopi bia hende ke evitá pa otro hende puntra nan “Kiko a pasabo?”, ya nan no tin ku papia nada. Por lo tanto hende ta skohe pa bisti máskara. Kana hari di pafó, siendo ku nan ta muriendo di doló di paden.
Ami ta un persona ku semper mi a bisa ku mi no ta gusta hende ku ta bisti máskara. Maske kiko ta pasando ku bo den bo bida, maske kon deprimí bo ta, mi ta preferá bo mustrami loke ta biba realmente den bo. Mi no tin nada na un sonrisa falsu i fabriká. Mi ta preferá bo ekspresá loke realmente bo ta sinti, i no hari ku mi den falsedat.
Unabes bo kai den depreshon, esaki por ta funesto pa bo. Depreshon ta dal hende asina duru ku tin ora ta suisidio te úniko kos ku nan ta pensa ku lo por saka nan for di nan doló. Tin hende ta kere ku nan mes por dil ku nan problemanan. Pero mayoria bia, bo pensamentunan ta pasa over pa bo mente inkonsiente kual ke yuda protehá bo, pero no ta tur bia e ta hasié di e forma korekto. Tur loke ta biba den bo mente inkonsiente ta bin kontrolá bo pensamentu, komportashon i akshonnan. Ta p’esei ta importante pa bo tin un hende pa yuda guiabo den esaki.
E mihó manera ta papia ku un persona ku semper ta lagabo sinti bon, òf den kasonan ekstremo, akudí na un terapista! Pero terapia ta yuda i e kura real ta kuminsá solamente si bo habri bo mes i bo ta 100% honesto i sinsero. Lo bai tin momentunan asina doloroso ku bo ta rabia i lo no ke bai terapista mas. Pero tur esaki ta parti di e proseso di kura! Keda pèrsistí!
Fuente: Elite Daily
Danki pa “like i “share”. Mi ta apresiá mashá. Sinti bo liber pa laga bo komentario atras.]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.**
You might also like:
Comments
Leave a Reply
You must be logged in to post a comment.


c: text/html

text:
Digicel ta rekoudá fondo pa Special Olympics Boneiru
KRALENDIJK-OKTOBER: Digicel ta un ferviente aktivista i sostenedó di Special Olympics, no únikamente aki na Boneiru pero práktikamente riba tur isla òf pais na unda nan tin nan operashonnan. Djaweps mainta durante di un enkuentro ku prensa, Digicel a hasi introdukshon di un proyekto spesial; lo bai bende armbant na benefisio di Special Olympics Bonaire.
Digicel komo miembro aktivo di nos komunidat ta sinti su mes yamá pa yuda un organisashon ku tin asina tantu proyekto pa hendenan spesial bibá aki na Boneiru. No únikamente Digicel ta patrosinador mayor di Special Olympics, pero tambe ta kompartí e vishon, ideologia i meta di e fundashon. Esaki mes ta un di e motibunan prinsipal pa ‘pone man na obra’ i yuda e organisashon rekoudá fondo pa realisá nan otro proyektonan tambe. E meta prinsipal ta pa yuda e organisashon realisá un biahe pa Los Angeles 2015, na unda ku lo biaha ku e atletanan spesial pa por partisipá na e weganan olímpiko. “Nos ta masha kontentu ku komunidat ta yuda nos den e proyekto spesial aki, for di awor nos ke gradisí tur ku ya kaba a kumpra nan armbant. Tin hopi atleta spesial ku hopi potensial pa sobresalí, nan tin mester djis un ‘push’ pa por yuda nan alkansá éksito, nos ke yuda den esei. Esaki ta un bunita proyekto, pa un bunita kousa- ta nos deseo máksimo pa pueblo di Boneiru kompartí e meta ku nos i yuda pa rekoudá mas tantu fondo posibel”, di akuerdo ku Irvinia Daantje, relashonista públiko pa Digicel Bonaire.
A armbantnan ta optenibel na balor di Usd 2.00 na Digicel i serka miembronan i organisashon di Special Olympics. Djadumingu dia 27 di òktober próksimo, Special Olympics lo tene un ‘Open Water Swim’ na altura di Parke Playa Pabou, durante di e aktividat aki tambe tin oportunidat di kumpra e armbant na benefisio di Special Olympics Bonaire.
Riba fotonan athuntu por haña un impreshon di e enkuentro ku prensa djaweps mainta na Digicel den Kaya Grandi, na momentu ku a anunsiá e proyekto spesial na benefisio di Special Olympics Bonaire.
FIN

robotstxt: allowed

filter: keep


text:
Search
Follow Us!
-
Join Our Newsletter!
Recent Comments
Archives
- July 2015
- June 2015
- May 2015
- April 2015
- March 2015
- February 2015
- November 2014
- October 2014
- September 2014
- August 2014
- July 2014
- June 2014
- May 2014
- April 2014
- March 2014
- February 2014
- December 2013
- September 2013
- August 2013
- June 2013
- May 2013
- April 2013
- March 2013
- February 2013
- January 2013
- December 2012
- August 2012
- July 2012
- June 2012
- May 2012
- April 2012
- March 2012
- February 2012
- January 2012
- December 2011
- November 2011
- October 2011
- September 2011
- August 2011
- July 2011
- June 2011
- May 2011
- April 2011
- March 2011
- February 2011
- January 2011
- December 2010
- November 2010
- October 2010
- September 2010
- February 2010
- December 2009
Links
PollsLoading ...
-
Monthly Archives: October 2011
E workshop ‘Wellness y stima bo curpa’ stress y relajacion tabata inspirativo
Cada biaha mas hende ta discubri e balor di duna nan mes balor. Cada biaha mas hende ta realisa cu nan curpa ta un instrumento hopi importante pa por logra nan meta y sonjonan di bida. E ultimo workshop a concentra riba e tema stress y relajacion. E tabata un evento cu tabatin un combinacion di informacion teoretico, cu hopi ehercicio practico, tin ora combina cu momentonan sereno, otro biaha agradable y te hasta humoristico tin ora. E prome y di dos siman di november ta ripiti e workshopnan. Pa mas informacion wak nos pagina riba Facebook Continue reading
La Reina ta bin Aruba
La Reina ta bin Aruba… imagina bo mes cu nos por coy e espiritu cu e evento aki a inspira y hasi’e nos estilo di bida. Imagina bo mes un Aruba unda tur edificio ta netchi geverf y tur pleenchi ta limpi. Unda nos ta biba yen di entusiasmo y tur dia ta hasi tur esfuerso pa mustra nos isla di e miho forma posibel.
Posted in Articulo, Desaroyo di Bida, Wellness & Lifestyle Tagged balor, Bida, calor humano, Comunidad, Ingrid Werleman, La Reina, papiamento, wellness & lifestyle Leave a comment
Un dia di Simplesa…
Pas ta simplesa… Simplesa ta bunitesa… Scoge un dia pa bo dia di simplesa…
Papia poco y scucha cu mas atencion… hasi algo bunita, un carinjo pa un hende cu por usa esaki…
Habri bo mente pa e silencio di mas profundo…. Scucha bo curason bati…bay un workshop dedica na bo mes… Continue reading
Posted in Desaroyo di Bida, Wellness & Lifestyle Tagged amor, Bida, Bo Salud, naturalesa, pensamento, Workshop Leave a comment
Un otro workshop di wellness ‘Wellness y stima bo curpa’ cu tecnicanan pa kita stress y relaja.
E diasabra aki lo tin un workshop nobo cu ta ‘Wellness y Stima Bo Mes!’ cu tecnicanan pa kita stress y relaja. Importante ta cu e participante ta hasi diferente tecnica dor di cua e por scoge pa su bienestar, su wellness y laga bay e stress. Ta bon pa sa con nos ta cumula stress y tambe pa sa con pa juda e curpa laga dolornan y stress bieuw los.
Continue reading
Posted in Articulo, Desaroyo di Bida, Wellness & Lifestyle, Workshops Tagged educacion, famia, naturalesa, stress, trankilidad, wellness & lifestyle, Workshop Leave a comment
Bo ta wardando riba permiso?
Dedica na tur e yiunan di Aruba…
Pakico nos ta warda te ora un otro hasi loke nos kier a hasi hopi tempo pasa, pa SA cu e ta OK? Cu e ta traha? Ken su permiso mi tin mester?
Kere mi, sinja di mi… Si bo ta kere cu algo ta zona bon, hasi’e si bo ta kere aden. Podise e no ta funciona, pero sikiera bo a purba.
Continue reading
Posted in Articulo, Desaroyo di Bida, etica, Wellness & Lifestyle Tagged amor, Arubiano, balor, Bida, curashi, pensamento, sub-conciencia, wellness & lifestyle, Workshop Leave a comment
Post Traumatic Stress Disorder – PTSD y EMDR
Mitsy Willems ta bisa: “Na Aruba, tin un gran cantidad di persona, pa no bisa e mayoria, cu a yega di experencia un situacion traumatico den nan bida, cu no a haya e tratamento adecua pa supera e trauma y angustia cu nan ta enfrenta diariamente. Sin e tratamento adecuado, e posibilidad pa cay den un depresion, stress, ansiedad of fobia severo ta multiplica.
Haja sa mas di EMDR, un metodo cu ta duna bo un ABO nobo… Continue reading
Posted in Articulo, Desaroyo di Bida, Tips, Wellness & Lifestyle Tagged EMDR, mente, Mitsy Willems, psicologia, PTSD, wellness & lifestyle 2 Comments
Un biaha mas Workshop ‘Wellness cu Puro Naturalesa’diasabra oktober 15
Algun comentario di Facebook: Lilian Leest: ‘It was fantastic, Ingrid..thanks again!!will keep pending for the next!!’ Lydia Paesch a bisa ‘Mi ta recomenda tur cu por tin e oportunidad pa bai e workshop aki e ta algo den un palabra “Fantastico”‘. Diasabra, 15 oktober ta ripiti e workshop ‘Wellness cu Puro Naturalesa’. Costo: 25 florin. Participa y anjadi anja y felicidad na bo bida!
Continue reading
Posted in Articulo, Desaroyo di Bida, Nos Planeta, Tips, Wellness & Lifestyle Tagged balor, Bida, Bo Salud, calor humano, Comunidad, Francis Bulters, Ingrid Werleman, naturalesa, trankilidad, Workshop Leave a comment
Auto y sonjo y ken ta maneha e auto di bo bida
Hopi biaha nos ta laga un otro hende determina con nos mester ta, sin mira nos propio potencial. Nos auto ta kibra den dos y e ora numa nos ta corda cu nos mester a mantene mas miho… mescos ta conta pa nos mes! No warda te ora bo kibra den dos pa mantene bo mes. Realisa kico bo ta bal. ‘Esaki ta conta pa bo auto tambe’, Ricardo, donjo di C.A.R.S. ta bisa mi cu su sonrisa di semper. Continue reading
Posted in Desaroyo di Bida, Tips, Wellness & Lifestyle Tagged auto, C.A.R.S., mantencion, Poesia y Storia, sonjo Leave a comment
Tur mucha di Aruba ta invita diasabra na Van Dorp Dakota
Un bunita actividad pa sera vakantie y cuminsa scol jen di etiket…Diasabra, 8 di Oktober ta bai tin bautismo y presentacion di “Kaylee, reina di carnaval”, tur den un ambiente carnavalesco. E autora Denise de Jongh-Rekwest pa medio di esaki ta invita tur mucha pa bin celebra cu nos e lanzamento di e precioso buki aki.
Kaylee,reina di carnaval ta un buki di etiketa pa mucha.
Continue reading
Posted in Arte y Cultura, Articulo, Tips, Wellness & Lifestyle Tagged buki, Denise de Jongh-Rekwest, educacion, etiket, literatura, literatura papiamento, mucha, papiamento, Poesia y Storia, Van Dorp Leave a comment
Dia di tur criatura y Fransisco
Parti 2 di e Storia di Al Figaroa…Aki na Aruba y na mundo tin mucho mas, mucho mas hende cu por comunica cu cierto criaturanan. No lubida cu tin un diferencia entre cria un bestia na cas y stime, cu cria diferente o mesun bestia tur dia cu amor, paso simplemente bo por comprondenan. Daniël Leo cu su Leonnan? Oom Fai cu su Lora? E Bieu cunucero cu su cabrito y carnenan? Mi tin sigur bo tambe a yega di tende di uno. Pero pakiko riba cuatro di oktober? Dicon precisamente e fecha ki?
Ta siglo 11 y e anja ta 12, dia cu Francisco di Bernardone trankilamente den oracion ta cana drenta un pueblo cu ta tur trastorna. Segun e ta pasa cana entrenan y ta tende nan storia, Francisco a bin compronde cu ta trata aki di un wolf cu ta baha for di sero anochi y atacanan y ta come nan carnenan. Continue reading


text:
UA, IPA y EPI ta organisa Feria di Educacion y Salud 2015
Diasabra dia 7 di november Universidad di Aruba (UA), Instituto Pedagogico Arubano (IPA) y Educacion Profesional Intermedio (EPI) ta organisa Feria di Educacion y Salud. Feria di Educacion y Salud ta un actividad pa informa comunidad di Aruba di diferente estudio y curso cu Aruba y Corsou tin pa ofrece. E feria aki ta tuma luga na YMCA San Nicolas (Pastoor Hendrickstraat) y ta di 10or di mainta pa 5or di atardi. Entrada ta completamente gratis.
Lo tin diferente scol y instituto di educacion presente entre otro Colegio San Nicolas, Avond Havo, Openbaar Avond Leergang, Ibero American Highschool, DOC Opleiding, Enseñansa pa Empleo, DPL, Hospital Opleiding, UA, IPA, EPI, Xavier University y University of Curacao.
E feria aki no ta solamente pa alumno di VWO, HAVO, MAVO y EPB cu kier continua un estudio pero tambe pa tur persona cu ta interesa di studia den dia of anochi.Read more...


text:
August 22, 2014“Alaba sea Señor mi alma alaba Señor, mi kier alaba señor henter mi bida, canta alaba mi Dios tanten cu mi tin bida y rosea” Salmo 146 nos ta anuncia fayecimento cristianamente di: Hermogenes Croes Mihor conoci como: “Mooi” Ex Trahador...
August 21, 2014" The Lord is my shepard, I shall not want, He maketh me to lie down in green pastures. He leadeth me beside the still waters. He restoreth my soul" Psalm: 23:1, 2, 3 We would like to announce the passing of the late Martha Loretha Webb Wid...
August 21, 2014Cu inmenso tristeza na nos curason, pero conforme boluntad di Dios, nos ta anuncia fayecimento di: Harold Oduber 1 October 1930 - 17 Augustus 2014 Na nomber di: Su esposa: Fanny Oduber Yiunan: Marisela y Robby Croes-Oduber Jacobo Odub...
Mercedes Cristina Besaril (Vives)
August 20, 2014“Semper mi ta tene Señor mi dilanti, si E ta para na mi man drechi, mi n’ta hera. P’esey, mi curason por canta di alegria y mi curpa sosega cu confianza”. Salmo 16:8-9 Bo amor, bo calor y bo sonrisa. Nos lo haya bo falta tur dia. Tristo...
August 19, 2014Tur cu ta cansa y carga, bini cerca mi y ami lo duna sosiego. Tuma mi carga riba boso schouder y siña di mi; pasobra mi ta manso y humilde; y boso lo haya sosiego. Pasobra mi carga ta suave y liher. Mateo 11:28-30 Cu inmenso tristeza na nos curason...
Carmen Mercedes Marin (Wolter)
August 19, 2014“Señor ta mi wardador mi'n tin falta di nada, den cunucu di yerba berde eta pone mi sosega. Eta hibami na awa trankil, pami bolbe haja forsa" Salmo 23 A fayece cristianamente pero conforme cu Dios su boluntad nos ta anuncia fayecimento di: Ca...
August 18, 2014“Señor ta mi wardador mi no tin falta di nada: Den cunucu di yerba berde e ta ponemi sosega E ta hibami na awa trankil pa mi bolbe haña forsa.” Cu inmenso tristeza na nos curazon, pero agradecido pa tur locual ela nifica pa nos y conforme ...
August 16, 2014Laga tur locual mi laga atras keda bunita y laga esakinan termina den tur bunitesa”. Cu inmenso tristesa na nos curason i hopi agradecido pa tur loke e la hasi i significa pa nos, nos ta anuncia fayecimento cristianamente di mi esposo, tata, we...


text:
Servisionan
Mas di e Servisionan ku nos tin pa ofrese
Copyright © 2012 C.C.D.I. All Rights Reserved
C.C.D.I. Radio One
C.C.D.I. Podcast
C.C.D.I. Playlist
Nota:
Manera deskribi den e sekshon di produkto, tantu C.C.D.I. Podcast komo C.C.D.I. Playlist ta solamente pa miembronan di C.C.D.I. Club.
C.C.D.I. Radio One ta pa publiko general.
E Podcast ta ofresebo ultimo desaroyonan den mundu di komputashon i tambe videonan ku kursonan balioso.
E playlist ta ofresebo un lista ku musika suave di añanan 50,60,70 i 80. Tantu e podcast komo e playlist ta kambia kada siman.


text:
Pa pensa ariba
Update: 30-08-10
Pasobra Dios a stima mundu asina tantu ku El a duna su úniko Yu, pa tur esnan ku pone nan konfiasa den djE no bai pèrdi, ma haña bida enterno. (Huan 3, 16)
Wèl, trata otro hende den tur kos meskos ku bo ke pa nan tratabo. Pasobra esaki ta nifikashon di loke lei i profetanan ta siña. (Mateo 7, 12)
Hesus a bisa na bos haltu: "Esun ku ta kere den Mi, no ta kere solamente den Mi, ma ta kere den Esun ku a manda Mi tambe. Esun ku mira Mi, ta mira esun ku a manda Mi. (Huan 12, 44-45)
__________________________________________________________________
Update: 14-06-10
Bisa un hende di Dios cu tur cos ta bai e bon.. Pero ai di e hende cu no ta di Dios, lo bai e malu! Loke el a hasi cu otro, nan lo hasi cune. (Isaias 3, 10-11)
Si un hende sa kiko ta bon pa hasi, ma ta keda sin hasie, e ta hasi pica. (Hacobo 4, 17)
Es cu sera orea pa yamada di hende pober, lo no haña oido ora e mes grita pidi yudansa. (Proverbionan 21, 13)
Serca Dios so mi alma ta na pas, ta di djE mi salbacion ta bini. E so ta mi baranca i salbacion, mi forti nunca lo mi no tambalia! (Salmo 62, 1-2)
More coming soon!!


text:
Latest Blogposts
-
Het Goeie Leven
Vandaag brengt Cinqo samen met de Vereniging...
6 May 2014, 8:04 am
-
Successful projects
Hi guys, Just want to share some successful...
27 Aug 2013, 9:19 am
Tokante nos
Tokante nos
Cinqo ta un empresa kreativo pa strategia, marketing i sales. Kreativo den inventá i ehekutá solushonnan inovativo. E empresa a wòrdu fundá den 2008 pa Jean-Paul Mau-Asam i Joeri Oltheten. Tuma kontakto libermente ku un di e direktornan pa sera konosí ku nos.
Jean-Paul
Jean-Paul ta un eksperto di marketing i sales ku eksperensia. E la traha hopi aña pa empresanan Merikanu manera IBM, Compuware i Dell. E ta gusta usa su eksperensia internashonal pa yuda hasi empresanan yòn i inovativo eksitoso. Su enfoke ta transparante, pragmátiko i basá riba resultado.
View Jean-Paul Mau-Asam’s profile
Joeri
Joeri ta un visionario down-to-earth. E ta gusta inventá solushonnan transparente pa retonan kompliká. E ta ehekutá proyektonan ku ta mehorá bida di hendenan. Joeri ta elaborá konstantemente riba su pashon grandi Cinqo. Su enfoke ta positivo, inovativo i direkto.
Jean-Paul Mau-Asam Joeri Oltheten
jp.mau-asam@cinqo.nl j.oltheten@cinqo.nl
+31 6 41 37 63 35 + 31 6 41 14 57 23


text:
Atenshon!
Un grandi di Kòrsou i Antia a bai sosegá. Elis Juliana, konosí komo Òmpi Elis pa un gran mayoria di nos pueblo a fayesé mardugá di 23 di yüni na edat di 85 aña. Elis a sa di yuda nos pone paso na manera sistemátiko pa nos subi seru di sabiduria i di para pa loke nos ta. Un palabra di konsuelo pa su famia i pa henter pueblo di e islanan ku a yega di forma Antia hulandes. Resientemente el a risibí un doktorado honorífiko di Universidat di Kòrsou pa e gran trabou ku el a hasi riba diferente tereno ku tin keber ku identidat, literatura, antropologia, arkeologia, arte gráfiko, i arte plástiko.
Riba propio forsa Elis Juliana ta studia arte di pintura tantu di Kòrsou komo di afó i ta krea na tur manera. E ta pinta ku krayòn, pèn, traha akuarèl i olio. Hopi konosí ta su pinturanan ku pèn pa ilustrá su obranan skirbí òf di otro hende. Su pinturanan a pasa den un desaroyo direkshon di mas fini i mas chikí. Ta manera mas opservadó Juliana tabata mira, mas detaye chikirititu e tabata registrá. Obranan famá leu di frontera nashonal ta su pinturanan ku pèn trahá segun e téknika di puntilismo (pointilisme), nòmber pa e téknika den kua punta puntanan (point) òf plèki plèkinan chikí di kolónan no mesklá, poné huntu ta forma imáhen. Ta bista humano mester kombiná e kolónan.
Juliana: “Hende ta apresiá kos grandi so i (...) no tin bista pa kos chikí (...). Kos chikí tin mésun balor ku kos grandi.” Mérito di Juliana ta tambe ku el a renobá e téknika di krea sombra ku e tres kolónan básiko kòra, blou i hel, hasiendo esaki ku kolónan blanku i pretu. Delikadesa sensitivo e ta hinka den e pinturanan akí i edifiká riba papel panorama kompletu ku ta relatá henter un historia ku un mínimo na imáhen. Ku e mésun entrega, ternura i vishon futurista akí e ta ekspresá tambe su kompromiso ku su komunidat, den pintura di polítiko, edukashon, maternidat, sklabitut, religion, hende muhé i otronan. Pintor Juliana a traha tambe pintura miniatura di spekografia ku e mes a klasifiká komo filosofia gráfiko. Mester di glas oumentadó pa mira e pinturanan akí. Juliana ta e promé na Kòrsou ku a traha pintura di miniatura na gran eskala. Su siensia i arte ta topa otro konstantemente i, inspirá pa e manera di ilustrá den arkeologia, Juliana ta traha pintura miniatura i di punta punta.
Juliana su trabou ta integrá, holístiko. Ora e pinta, e ta pinta algu inspirá pa su inbestigashon históriko, antropológiko, arte i siensia: tambú i letra pareu.Temanan di su pintura ta entre otro: Katibu bulando, Den trans di vudu, Eternidat, Tamburero, Pelea di gai, Wega di palu, Riku ta yena, pober ta basha. E siguiente pintura ta mustra un hòmber ku ta subi un trapi di wil. E no tin fin di yega ariba pasobra e trapi su wilnan ta pon’é lora keda mésun kaminda.
Riba su lomba e ta karga un lanthùis, bibienda di esnan ku a sklabisá hende i pone esakinan traha komo katibu pa nan. Abou na e trapi tin e krus di religion drumí, testigu silensioso di dos man riba un barika di sklabitut. Ta Juliana su forsa di integrá henter historia di sklabitut den un solo pintura miniatura.


text:
Digicel ta premiá nos deportista nan di luna di Juni.
WILLEMSTAD.- E landadó Adrian Hoek di e ekipo Bulado a keda premiá komo e “Deportista di Luna” di parti di un komishon konsistiendo di periodista- i reporteronan deportivo di medionan di komunikashon sosial.
Djasabra último e anunsio i premiashon a tuma lugá na Amerikan Café & Sportbar, situá den Mortierswega na Amerikanenkamp.
Ademas di Adrian Hoek, tambe a premia e dos otro nominadonan, Gernailys Zimmerman (Biar, Ekipo Boca Stars) i e ekipo di futbòl Hubentut Fortuna komo e atletanan/ekipo ku mas a destaká den luna di Yüni.
Adrian Hoek a hiba palabra gradisiendo e komishon pa e premionan risibí i a komprometé su mes pa keda hasi su máksimo esfuerso den su estudio i tambe e deporte ku e ta praktiká ku ta natashon.
Tur tres nominado a risibí un sertifikado den leshi, opsekio di Angelo Reenis. Tambe tur tres a risibí un bunita medaya di Salas Sport Shop, ademas di un pèchi. Otro premionan pa e ganadó: Un daypass di Breezes, giftcheque di Fl. 150,-- di Changes/Diorca, un telefon i karchi di 100 florin opsekio di Digicel un giftcard di 300 florin di MCB tambe e ganador por saka un potrèt kompletamente grátis na Studio Kort i e lo por pela un luna kompletamente grátis na Strak Strak Barber shop & Kapsalon.
Pa e dos otro nominadonan: Karchi di telefon di 50 florin opsekio di Digicel, giftcheque di Fl. 100,-- di Sedreko, un nominado un giftcard di Fl. 100,-- di DIORCA, i otro e otro nominado un giftcard di Fl. 100,-- di Petro Industrial.
Allstar Embroidery a enkargá su mes pa miembronan dje komishon ta uniformá, miéntras ku Amerikan Café & Sportbar manera ta kustumber a pone su lokalidat na disposishon pa e premiashon por tuma lugá den un ambiente super dushi, liber di alkohòl i liber di humamentu.


text:
Bo salú
-
BO TABATA SA KU...calcium i vitamina D ta dos nutriente indespensabel pa salu di bo wesunan?
Wesu ta hunga un rol sumamente importante den e kurpa humano, e ta protehá organo (nan), ankra muskulonan, sòru pa struktura i ta konservá calcium.
Awor nota, pa wesunan salu i fuerte, tin dos nutriente indespensabel pa esaki, kual nan ta calcium i vitamina D.
Calcium ta sostené e struktura di bo wesunan (inkluyendo djente), kaminda vitamina D ta yuda ku e calcium ta wòrdu absorbe i prosesá.
Muchanan i hobennan bou di 30 aña mester konsiderá e kantidat di calcium i vitamina D den nan dieta (esaki por varia p.e di 200 mg pa beibi nan ku tin 6 luna òf menos te ku 1300 mg pa un hoben di 17 anja di edat), pasobra ora ta mas hoben e kurpa ta krea wesu (nan) nobo mas lihe i ta kibra esnan bieu.
Pues mas fuerte e wesu ta, menos chens di hanja “osteoporosis” (un malesa ku ta bros i kibra bo wesunan).
Si bo kurpa tin sufisiente calcium i vitamina D, e ta preveni faktura i otro posibel malesnan di wesu.
Algun nutriente nan ku ta riku ku vitamina D ta salmou (kua ta kontené omega 3, bon pa kurason i wesu), saldinchi, tuna, kolo òf “boerenkool”, spinanzi, grano, brokoli, lechi, webu, etc.
Tambe por absorbe vitamina D dor di eksponé bo kurpa na solo.
Instituto medisinal ta rekomendá 1000 mg di kalsium pa dia pa mayoría adulto i 1200 mg pa hende muhenan despues di menopousa i hende homber mas grandi ku 70 anja.
Pa tene wesunan saludabel ta bon pa tin e kantidat nesesario di kalsium i vitamina D pa dia den bo dieta, hasi ehersisio ku regularidat, evitá tabako i alkohol.
Ta bon pa bo sa ku…un kurpa sin sosten i sin struktura no ta un kurpa, pesei apresia e funshon (nan) di bo wesunan i kuida nan.
-
BO TABATA SA KU...ku nikotina ta un droga ku ta yega na bo mente den 16 sekònde después di wordu enhala?
E echo ku humamentu ta malu pa salu (kurason, pulmon, wesunan, i mente) ta evidente.
Humamentu ta e kousa di hopi mortonan evitabel den e mundo aki, esta den otro palabra, si hende stòp di huma esaki por evitá hopi sufrimentu i mortonan.
Den e huma di sigaria ta sali hopi tóksiko ku ta dañino pa hende su selulanan.
Humamentu ta kontené nikotina (gas venenoso/ tóksiko) i “tar” (kua ta konsistí di varios kimikonan ku ta okashoná kanser).
Nikotina ta hopi adiktivo i ta un droga ku ta yega hopi lihe den e mente humano.
Den 16 sekònde despues di wòrdu enhalá e ta yega na e mente.
Ademas estudionan a demostrá ku humadónan por afektá salu di esnan ku no ta huma den sierto ambientenan.
Si bo ta den un ambiente ku tin hopi gas venenoso òf huma dañino bo por kai den koma òf hasta muri.
E ta redusí bo muskolonan i funshonamentu di bo kurason, i tambe e ta oumentá kansansio i nousia.
Esaki ta un peliger sigur sigur pa beibi ku no a nase ahinda òf yunan resien nasí.
Nan desaroyo por wòrdu afektá i huma di sigaria ta oumentá nan risiko di haña enfermedatnan di kurason i pulmon.
Na hoben, e efektonan ta parse di no tei pero segun e edat ta subi e efektonan ta kuminsa akumula.
Humamentu ta afektá e sistema imun di tal sistema ku e ta bira difisil pa e kurpa protehá su mes kontra di diferente posibel malesnan.
Finalmente e ta redusí e densidad di bo wesunan, deteriorá bo aparensia i aselerá e proseso di enbehesé.
Ta bon pa bo sa ku…kosnan adiktivo manera nikotina ta esklabisá bida di hende.
-
BO TABATA SA KU...kome papa (“havermout”) i otro produktonan di grano tin varios vèt no saturá ku ta mane basora den e tripa?
Havermout òf papa ta wòrdu traha dor di “haver” un tipo di grano.
E ta hopi saludabel pa inklui e den bo dieta di tur dia.
E ta saludabel pasobra e tin hopi proteina, fibra i varios vèt no saturá (kual ta bon pa e tripa).
Esakinan ta esenshal pa prevení malesanan di kurason.
Vèt no saturá ta promové kolesterol bon (por ehèmpel: awakati) i vèt saturá ta promove kolesterol malu (por ehèmpel: “cheeseburger”).
Ademas e tin un bon efekto riba e nivel di kolesterol dor di baha e kandidat di kolesterol den sanger i ta sòru pa un bon digestion.
Dor di su kantidat di fibra ku e ta kontené e ta forma un tipo di vèt den e tripa den kua e digestion di e kuminda ta kana mas miho.
Pa e rason aki ta importante pa mahinta bo kome un kònchi di papa.
Produktonan ku grano ta realmente bon fuentenan di fibra, vitamina B (kual ta yuda bo kurpa uza e energía miho), vitamina E (pa prevení daño na bo selulanan dor di oksidashon) i mineralnan.
Estudio a konklui ku hendenan ku ta kome papa (“havermout”) ku regularidad tin menos chéns pa haña kanser di tripa.
Finalmente ta bon pa bisa tambe ku e ta bon pa kueru i ta yuda den bahamentu di peso, e motibu di esaki ta ku dor ku e ta kontene hopi awa, e ta yena bo stoma, baha e gana di kome, kima e vét lihe i ta krea muskulonan.
Ta bon pa bo sa ku…papa ta hopi popular pa deportista nan i nos komo yunan di Dios tambe mester tene e kurpa vital pa traha pa Señor.
-
BO TABATA SA KU...spinazi ta riku na vitamina K, kual ta esensial pa bo wesunan?
E benefisionan pa bo salu na kome òf bebe (juice) spinanzi ta inkreiblemente hopi.
Primeramente e ta mehorá e kontròl di suku den sanger, esaki ta dor ku spinazi tin un antioksidante ku yama: “alpha-lipoic” kual investigashon a demostrá su efektividat den baha e nivel di “glucose” i tambe e ta subi e sensitividat di insuline (pues hopi bon pa diabetikonan).
Ademas, e ta baha preshon den sanger, esaki ta paso e ta riku na “potassium”, kua ta mitigá e efektonan di sodium den e kurpa.
Tambe e ta riku na vitamina K, kua ta sumamente importante pa fortifikashon di bo wesunan.
Spinanzi ta bon tambe pa e sistema digestivo dor di su kantidat di fibra i awa.
Pa personan ku ta sufri di asma, por konsiderá spinazi den nan dieta, pasobra e tin un substansia yamá “beta carotene” (esaki bo kurpa ta kambie den vitamina A) ku ta mitigá e desaroyo di asma.
Asina por sigui meshoná diferente otro benefisionan ku konsumo di spinazi tin riba salu di hende.
Pesei te asina leu ku por inkluí mas tantu posibel spinazi den bo dieta.
Ta bon pa bo sa ku…falta di heru den bo dieta por afektá kon efisiente bo kurpa ta uza energia.
-
BO TABATA SA KU...kuminda nan sumergí den zeta ta afektá bo mente di funshoná optimal?
Kuminda “deep fried” òf sumergí den zeta por tin un sabor sensashonal pero definitivamente no saludabel.
Tin biaha gana di kome algu diferente òf fasil ta guía nos na hasa kuminda den zeta ku por tin mal konsekuensianan pa nos salu.
Kuminda nan sumergí den zeta ta kontené hopi vèt i tambe dimes hopi kaloria ku ta guia sigur sigur na obesidat.
Hopi restorant (sin hasi mal propaganda) ta hasa e kuminda uzando zeta ku ta kontené “trans vèt”; e tipo di subtansha aki ta pasa dor di un proseso kimiko pa konservá e zeta.
Kuminda sumergí den zeta ta subi bo rísiko pa sufri di kolesterol haltu i malesanan di kurason.
No solamente esei nan pero tambe un dieta ku tin hopi trans vèt sigur por trese sierto tiponan di kanser pa e kurpa.
Mayoria kuminda sumergí den zeta ta kontené “MSG” (salu tosiko pa duna e kuminda mas smak).
Por ta difisil pa algun personan pa stop di kome kuminda sumergí den zeta, e ora ei por konsiderá pa kambia e zeta pa un mas saludabel manera zeta di koko, oleivi, kanola, almendra, zonnebloem, etc.
Tambe purba na kombin’e ku mas fruta i berdura posibel, kua ta yen di nutrientenan bon pa e kurpa i mente.
-
BO TABATA SA KU...sali pafo i konektá ku naturalesa ta hopi importante?
Tin biaha trabou òf otro kosnan di bida ta impedí algun personan pa por pasa tempu den naturalesa ku nan ser kerí.
Speshalmmente personan ku ta traha oranan largu den ofishina o personan ku djis ke keda òf no por sali kas.
Biba un bida deskonektá fo’i naturalesa no ta hasi hopi pa nos salu.
Por ehèmpel muchanan ku ta risibi mas vitamina G (kual ekspertonan ta yama pasa tempu den naturalesa), ta mas eksitoso na skol i ta haña menos sintomá di ADHD.
Esaki ta pa motibu ku nan tin menos nivel di strès.
Klaro, muchanan tambe por hanja strès.
Pesei ta bon pa pasa tempu ku e muchanan den parke, kaminda por tin airu fresku i konekshon ku naturalesa.
Dr. France Kuo (direkòr di laboratorio paisaje i salu humano na Universidad di Ilinois) ta rekomendá pa sosialisá i hasi ehersisio pafo den airu liber.
Sorprendetemente, den un projekto na Chicago pa planta mas palu a baha kriminalidad ku 42%.
Pues, ta bon pa konsiderá e echo ku nos kurpa mester di e naturlesa ku Dios a krea pa nos.
Ta bon pa bo sa ku…Dios a krea e naturalesa pa nos disfrutá di dje i esaki ta pornada.
-
BO TABATA SA KU....kiwi ta riku na vitamina, mineral i antioksidante?
Kiwi ta riku na vitamina C i E. Vitamina C ta traha efektivamente kontra efektonan dañino di e radikalnan liber (“free radicals”) ku por bini den nos kurpa pa medio di nos dieta, airu kontaminá, strès, etc.
Pues e ta protehá e kurpa dor di diferente tipo di enfermedatnan, for di kanser te na astma. Vitamina E den e kaso aki ta komplementá e benefisionan di vitamina C.
Otro benefisio di kiwi ta ku e ta bringa kontra diabetes i kanser di tripa. Dikon? Pasobra kiwi tin hopi fibra. Fibra ta kontrolá e nivel di suku den sanger.
Fibra ta uni ku e toksiko nan den bo tripa i ta saka nan afo. Tambe kiwi tin hopi mineral manera “potassium”, “magnesium”, i “copper”.
“Potassium” ta yuda prevení preshon haltu, “Magnesium” I “Copper” ta hunga un rol importante den fortalesé bo wesunan.
Aparte ku “copper” ta yuda fortalesé wesu e ta yuda fasilitá e desaroyo di bo mente i ta drecha bo sistema imun.
Tuma nota ku no solamente e karni di e fruta ta importante sino e pipitanan tambe ta kontené un zeta ku ta riku na “Omega 3”.
Ta bon pa bo sa ku… kiwi su benefisionan ta hasié un fruta esensial den bo dieta.
Fuente: http://everydayhealthyandfit.blogspot.nl/2014/01/kiwi-fruit-benefits.html
-
BO TABATA SA KU....djus berdura i fruta ta sumamente importante pa mehora i stabilisa bo salu?
Pa mehora bo salu bo mester konsidera e echo pa kome hopi berdura ku fruta fresku, kual preferibel mester ta kurú.
Tin biaha e sabor di algun berdura por ta menos na smak pa algun hende.
Un bon tip ta pa djus e berduranan kurú pa medio di un "juicer" i bebe esaki.
Djus i berduranan òf frutanan por optimalisa konsiderablemente bo sistema imun, e ta "boost" bo energia, e ta limpia saka tur loke ku por forma malesa den bo kurpa i tambe lo bo ta hopi mas produktivo pa bo funshona na bo trabou, kas, skol, etc.
Algun fruta o berdura organiko ku ta hopi bon pa kome nan kurú ta brokoli, kolo ( 2 blachi), siboyo, kiwi, mango, awakati, anasa, banana, maishi i asperge.
Esei nan ta algun, klaro, por djus nan tambe pa bo ingeri e kantidat di nutriente ku bo kurpa mester. Djus bo berduranan ta hopi bon pasobra e ta yudabu absorbe mas nutriente for di nan i tambe bo por varia bo berduranan den bo dieta.
Semper chek e kombinashonan prome bo djus.
Ta bon pa bo sa ku...djus berdura of frutanan no ta solamente saludabel sino dushi tambe!
-
BO TABATA SA KU....KU EMOSHON POR KOUSA DOLO FÍSIKO?
Tin biaha bida por ta un montanja rusa (achtbaan) di emoshon.
Tin momentu bo ta bayendo ariba poko poko i tin momento bo por bai duru abou.
Pero ta importante pa bo sa ku emoshonan i pensamentu nan tin un influensia direkt riba kurpa humano.
Segun Dr. Susanne Babbel (síkologo), dolo króniko no ta wordu kousa solamente dor di herida, si no tambe pa motibu di strès i problemanan emoshonal.
Tambe e la bisa ku dolonan di kurpa ta avisá un hende ku tin problemanan emoshonal ku mester wòrdu atende.
Strès i ansiedad por stroba bo kurpa di rekupera.
Hopi biaha ta strès inesesario, amargura, odio, temor, jalusí, rabiamentu, preokupashon, tristesa, etc, sa afektá e kurpa direkt i kousa tur tipo di dolo di kurpa ku dòkter nan no por splika.
Ta bon pa bo sa ku…tin kosnan ta pasa forsa humano i ta Dios SO por definitivamente yuda abo ku nan.
Determiná awe pa konfia Dios i wòrdu alvia di bo dolo nan.
-
ZETA DI KOKO
Bo tabata sa ku…zeta di koko ta un di e fuentenan mas riku na vèt saturá?
Zeta di koko òf zeta di “copra” ta wòrdu saká for di e kuminda di un koko hechu.
Esaki por tin hopi funshon den kuminda, medisina i industria.
Zeta di koko ta un di e fuentanan mas riku na vèt saturá ku hende konosé. Estudionan resien a demostrá ku vèt saturá no ta daniño.
Sinembargo, e vèt satura ku tin den por ehempel keshi ta menos saludabel ku esun den koko.
Ademas zeta di koko ta wórdu metabolisá diferente for di esakinan.
E ta pasa direktamente dor di bo igra via di bo trakto digestivo (“spijsveteringskanaal”) kaminda nan ta wòrdu uza komo fuente di energia òf kambia den “ketonlichamen” kual tin un efekto terapuetiko pa trastornonan selebral manera epilepsia i “alzheimer”.
Tambe e ta oumentá energia, yudabu kima vèt, redusí apetit, redusí risiko pa malesnan di kurason, bon pa hidratashon pa kueru i ta protehá kabei kontra posible dañonan.
Ta bon pa bo sa ku…zeta di koko tin masha hopi benefisionan pa e ser humano.
-
AWA KAYENTE I AWA FRUI
Bo tabata sa ku…awa kayente ta bon den oranan di mahinta i awa frui despues di ehersisio?
Awa en general ta bon pa nos salu.
Interesante ta ku tin diferensia entre e funshon di awa kayente i frui pa bo kurpa.
Bebe awa kayente ora bo lanta fo’i sonjo tin miho benefisionan ku awa frui.
Awa kayente ta yuda limpia bo sistema digestivo, kima vet, baha dolo di menstraushon i dolo di kabes i mehora e sirkulashon di sanger.
Esakinan ta dor ku e ta flus saka e toksikonan ku ta sirkulá den bo kurpa afo i tambe e ta relahá bo muskulonan.
Awa frui su benefisionan ta kasi di kompara ku awa kayente.
Tòg nan tin funshon diferente, manera, un atleta mayoría biaha ta sinta den awa frui despues di entrená pa evita dolo di spir i tambe e ta wòrdu uza pa kalma otro tipo di dolo òf sla nan risibí, esaki ta dor ku e ta baha e fluides di sanger den bo muskulonan.
Ta bon pa bo sa… awa kayente i awa frui tin praktikamente mesun benefisionan pero tòg diferente funshon.
-
SIBOYO
Bo tabata sa ku…e asido fosforiko di siboyo ku sa pone hende yora ta sumamente bon pa yuda kombati bakteria (nan)?
Siboyo ta nutritivo.
Un tiki porshon di siboyo tin poko kaloria i hopi fibra, vitamina (C), mineral i antioksidante.
Siboyo ta bon pa bo kueru, kabei i ta baha e risiko di varios tipo di kanser.
E palabra “onion” (tradusí komo siboyo) ta bin for di e palabra latino “unio”-kual ta nifiká “su so” of “un”.
Esaki ta dor ku e mata ta produsí e siboyonan riba nan kurpa, kontrali di su primu konoflo.
Estudionan hasí riba hende pa wak e posibel efektonan di siboyo a demostrá ku siboyo ta protehá bo ardunan i kurason, pues tambe e ta yuda prevení atake di kurason.
Ademas e ta yuda oumentá e densidat di bo wesunan, speshalmente hendenan di edat.
dor ku ora edat subi e densidat di e wesunan ta baha.
Siboyo ta konosí tambe pa su abilidat di purifika airu i ora bo kue un pida siboyo pone riba bo kueru e ta yuda mata bakteria, dor ku e tin un asido fosforiko (“phosphoric acid”) kual ta e substansia ku sa pone hende yora.
E ta e asido ku ta yuda mata bakteria nan ku ta okashona grip.
Ta bon pa bo sa ku…un siboyo diaro ta yuda e densidat di bo wesunan i protehá bo kurason.
-
Bo tabata sa ku…hasta tin un app ku por yudabu analisá bo konsumo di awa pa dia?
Bebe awa ta sumamente nesesario, pasobra e ta e komponente di mas grandi den nos kurpa, kual ta representá mas di mitar di bo peso. Defisiensia di awa den nos kurpa ta: deshidratashon.
Sakamentu, diarea i transpirashon (soda) por kousa deshridatashon.
Ora bo ta deshridatando bo no ta satisfasiendo bo set i esaki ta resultá ku bo ta urina i transpirashon ta menos.
Tambe ta guia na boka seku, wowo aden, man i pia frui, pulso debil i lihe, kansansio, elastisidat di bo kueru ta emperorá, etc.
Sugerensia:
Pone bo meta pa hisa e konsumo di awa pa dia, espeshalmente si bo ta biba den un klima kayente.
Algun otro tep ta: invertí den un bòter di awa i tine den bo bisindario tur momentu.
Ta konsehabel wak un bòter “Stainless steel” paso e ta tene bo awa frui pa 24 ora i kayente pa 12 ora.
Tambe por “download” e “app” “Daily water” i “Watterlogged” pornada pa yudabu analisá bo bebementu di awa pa dia.
Ta bon pa bo sa ku…hasi ehersisio i inkluí “red peper” den bo menu ta yuda pa bo bebe mas awa pa dia i yega na bo meta mas lihe.
-
Bo tabata sa ku…ehember tin un porshon sumamente haltu di vitamina C i heru.
Ehember (“ginger”) ta un mata floria den e famia di “Zingiberaceae” kua su rais ta e ehember.
Ehember ta kontené un porshon haltu di vitamina C, heru i otro mineral nan.
Dor di su smak fuerte i pikante, bo por añadi menta, honing i lamunchi pa kibra su smak.
Ehember sa wòrdu uzá komo “specerij” òf komo remedi.
Algun benefisio nan di ehember ta: alivia nausea, mehorá e sistema digestivo, redusi inflamashon, yuda kombatí problemanan respiratorio, mehorá sirkulashon di sanger, baha dolo di mentruashon, fortalese e sistema imun, baha strès i oumenta fertilidat.
Por tin hopi otro benefisionan òf posibel efekto sekundario (“side efects”), pero esaki ta depende e individuo su estado di salu.
Tambe por disfruta di e benefisionan di ehember atraves di te.
Ta bon pa bo sa ku…ehember ta bon pa nos salu pero esaki den ekseso por tin efektonan no faborabel pa bo salu.
-
Bo tabata sa ku…“green tea” su benefisionan pa nos salu ta varia depende e individou?
E famoso “green tea” ku ta orginá for di China a bira masha popular dor di su efektonan (positivo) riba nos salu.
Green tea ta wòrdu traha dor di e blanchinan di “Camellia sinensis” i e prosesamentu pa e bira blachi seku pa wòrdu hinka den saku di te ta minimo kompara ku hopi otro tipo di te.
Aunque ku no tin hopi evidensia sientífiko di “green tea” su bon efektonan pa nos salu, algun investigashon ta prueba ku e ta yuda redusí kanser, baha kolestorol den sanger, kima vèt i redusí suku den sanger.
“Green tea” tambe tin “caffeine” ku ta stimulá bo funshon di mente i energia, pero menos ku kofi, kual tin hopi “caffeine”.
Nos tur sa ku nada di mas no ta bon.
Ademas, no tin estudio ku ta mustra ku “green tea” ta oumentá metabolismo (esta kon lihe bo kurpa ta kima kaloria), pero ta sugerí e eksistensia di e posibilidat i esaki por ta diferente pa kada individuo.
Ta bon pa bo sa ku…”green tea” ta un bon remplaso pa kòfi.
-
Bo tabata sa ku…E210 i E102 den un produkto ta un mal kombinashon pa un mucha?
E klasifikashon entre E200 te ku E299 ta konsistí di konservativonan ku ta wòrdu añadi na produktonan, manera, kuminda, remedi, fèrf, palu, kosmetika, etc.
Esakinan ta prevení e deskomposishon pa e kresementu di microbiano (bakteria ku ta kousa malesa) òf pa transforma kimiko indeseabel.
Tin masha hopi produkto ku tin E-number den e klasifikashon aki, manera: jam, “dressing” di salada, djus, ougurk, limonada, lechi fermentá, “pizza” di “vries”, paki di gelatin, paki sòpi, mangel, reyeno/ krema di bolo, i “yogurt”.
Di naturalesa sierto fruta i berduranan tin asido sorbiko (konservante) ku por wòrdu uzá komo anti-bakterial.
Pa motibunan komersial nan ta produsí e konservante nan aki syntetikamente pa un produkto por bai mas largu sin danja.
E konservante ta restringi efektivamente e kresementu di bakteria i skimel, kaminda den mesun momento e por pèrmiti e aktividat bakterial, manera den keshi.
Tantu den kuminda prosesá i no prosesá.
E numbernan: E201, E202 i E203, por kousa iritashon di kueru i tambe e no ta aprobá pa wòrdu uzá den Australia.
En general e klasifikashon aki por kousa iritashon di stoma, i den kombinashon ku E102 (“Tartrazine”) por kousa ku un mucha por bira hiperaktivo i e por guía na atsma (spesialmente hendenan ku ta uza medikamentunan pa atsma).
Pues si bo mira un produkto ku tin por ehèmpel E210 i E102 aden, evitá di kumpra e produkto nan ei pasobra e kombinashon aki por kousa un komportashon inkontrolabel den un mucha.
Ta bon pa bo sa ku… wak e etikèt patras di un produkto ta hopi importante pa bo salu.
-
Bo tabata sa ku…tabatin un klasifkashon sumamente amplia di E number for di E 100 te ku E 1599?
E number (E-nummer) ta kodikonan di substansianan ku ta wòrdu uza pa duna sabor i kolo na alimentonan.
Esaki ta pa alimentonan den Union Europeo, Swisa i tambe Merka.
E lèter E ta derivá for di Europa.
Union Europeo ta marka e produktonan pa identifikashon, i ta responsabilidat di Outoridad Europeo di seguridat alimentario (European Food Safety Authority) pa evalua i aprobá nan.
Tin masha hopi E number kuminsando for di E- 100 te ku E 1599.
Awe nos lo elaborá un poko riba e prome klasifikashon di grupo ku ta di E- 100 te ku E- 199.
E grupo aki ta duna alimentonan kolo, manera E- 100 (kurkuma) ku ta hasi e alimento hel/ oranjo.
E- 121 (Sitrus kòrá rango 2), ta kòrá kimá i ta wòrdu uzá pa duna kaska di apelsina kolo. E- 170 (blanku), esaki ta calcio carbonato i/ òf kreit. Eseinan tababta algún, pero nan ta konsiderablemente hopi.
Interestante ta ku kolorantenan aki por tin efekto riba muchanan ku ta kome òf bebe alimentonan ku tin e kolorantenan aki.
Algun estudionan a proba ku kolorante por tin efekto riba un mucha su komportashon i ku e por hasie (mas) hiper.
Tambe pa hendenan ku tin alergia riba esakinan por afektá nan salu malamente.
Algun produktonan ta; mangel, limonada, chips, bolo ku kolo artifishal, etc.
Mayoria E-number no ta natural manera E-160 c ku ta bin for di prometon, kual senjalá un hende ku esakinan seguramente por tin konsekuensianan malu pa nos salu de termino largu.
Ta bon pa bo sa ku… wak e etikèt patras di un produkto ta hopi importante pa bo salu.
-
Bo tabata sa… ku bakoba ta un bon remedi natural pa baha ansiedad i strès?
Ansiedad ta un problema komun pa hopi hende sin importá e grado òf kantidat di strès ku e hende por tin, sea limitá òf kosiderabel (hopi).
E ta algu alarmante sigur dor ku e ta afektá un hende su salu na malu i rumbo pa pio.
E bon notisia ta ku tin manera nan natural ku ta yuda nivelisá esaki, manera bakoba.
Tin hende ta uze prome ku nan bai hasi un presentashon òf bai un reunion di trabou.
Bakoba tin un ingrediente esenshal ku ta wòrdu yama na ingles “beta blocker” kual ta yuda pa trata ansiedad, baha preshon, òf mantene kurason salu.
“Beta Blocker” ta prevení ku adrenalina ta uni ku beta reseptornan kual ta resultá den baha preshon i frekuensia di pulso, kual ta haltu ora un persona ekperiensia ansiedad òf ta bou di stress.
Ademas bakoba ta kontene potasio ku ta un alimento anti-stress.
Tambe bakoba ta riku na vitamina den e grupo B manera B6 i B12 i mineralnan manera magnesio i fosforo, tur ta nutrientenan ku ta yuda kombati fatiga, kansansio i baha e sistema nervioso.
E fruta aki ta posehe un ekselente kombinashon di energía, mineral i vitamina ku ta hasi'e un alimento indispensabel den kualke dieta.
Ta bon pa bo sa..ku bakoba ta miho ku píldora nan ku dòkter ta ofresé pa nivelisá ansiedad i strès
-
Bo tabata sa…ku defisensia di energía por wòrdu aumentá dor di mehorá algun kustumbernan?
Tin hopi rasonan pakiko un hende ta sintie fatigá i sin energia, algun rasonan por ta: un desayuno defisiente òf keda sin desayuná, falta di awa i sinta pa largu tempu.
Ta importante pa ora bo lanta for di sonjo bo bebe un glas di awa i kome un desayuno nutritivo.
Un desayuno nutritivo por kontené: webu, fruta, te òf awa kayente ku lamunchi, avena (papa), meusli ku yogurt griego, etc.
Hopi bia no tin sufisiente tempu den oranan di mahinta, pues por prepará bo desayuno balansá adelanta, esta anochi prome bo drumi.
Ademas hendenan ku ta traha trabou den ofisina, kahera òf otro tin kustumber di sinta oranan largu, esaki por ta alarmante pa bo salu pasobra bo kurpa i mente ta kuminsá funshoná mas slow.
Sirkulashon di sanger ta bai menos lihe i tambe e ta baha e kantidat di oksigeno ku ta flui bai na bo selebro.
Estudionan ta mustra ku lanta foi stul i kuminsá move ta stimulá bo energia sigur 1 pa 2 ora.
Kanamentu ta un simpel ehèmpel esaki ta yuda subi sirkulashon di sanger i ta energitisá bo kurpa i mente di tal manera ku bo por funshoná mas produktivo durante dia.
Ta bon pa bo sa… ku abo ta determiná kon produktivo bo por ta na bo trabou òf skol.
-
Bo tabata sa… ku Omega 3 ta un nutriente ku ta yuda pa kombatí malesanan kroniko i regulá peso?
Omega 3 (vet asido) ta un grupo ku multi (hopi) vèt asido insaturá.
Omega 3 ta birando hopi importante ultimamente i e ta un hèrmènt importante den e mundo di medisina pa kombatí malesanan kroniko.
Un gran kantidat di enfermedat manera kanser, malesa di kurason, atritis ku probablemente ta relashoná ku un proseso inflamatorio.
Omega 3 ta baha e inflamashon di bo kurpa i yuda prevení algun di e malesanan kronikonan aki.
Su benefisionan ta pa tur hende sin importá edat, esta foi prome ku un yu nanse te na su behes.
Estudionan resien ta sugerí ku Omega 3 por fasilitá bahamentu di peso natural.
Ta wòrdu bisa ku e ta yuda e kurpa bringa ku toksikonan i tambe ne mesun momento e ta permití e kurpa mantene un peso aseptabel.
Ademas, Omega 3 ta redusí apetito i antohonan.
Ora esaki wòrdu kombiná ku ehersisio adekua, omega 3 ta stimulá enzimanan pa transportá vèt kaminda e por wòrdu uza pa energía.
Alimentonan konosi ku ta kontené un kantidat faborabel di omega 3 ta salmon, saldinchi, bonchi soya, linasa i nechi (walnut).
Ta bon pa bo sa… ku Omega 3 ta importante pa wòrdu inklui den bo dieta, pasobra bo kurpa no ta krea omega 3.
-
Bo tabata sa ku drumi insufisiente por tin konsekuensianan malu i hasta mortal?
Ku solamente drumi insufisiente pa 1 siman por alterá bo genonan kual ta konservá bo datonan genetíko i tambe ta yuda kontrolá strès, immunidat, inflamashon i tur otro parti di bo salu.
Drumi insufiente ta hisa bo nivel di ansiedat i ta amplifiká e antisipashon di bo sesunan ku diferente reakshonan, pues reakshonan manera rabiamentu, agotamentu, fadamentu, iritashon, etc.
Pues e ta kousa un bahada den bo neurotrasmishon kual ta regulá bo humor.
Falta di sosiegu ta deteriorá bo memoria, bo abilidat di pensa i prosesá informashon.
Esaki por kousa un batayon di riesgo pa malesnan sin tin mester, manera preshon, diabetes, ataka di kurason òf problema ku kurason, kanser na pechu, i tambe gana di kome kuminda òf bebe kosnan no saludabel pa bo kurpa.
Drumi 7 pa 8 ora pa dia ta rekomendabel, no muchu di menos ni muchu di mas.
Segun investigashonnan hasí, a wòrdu konstatá ku personanan ku ta drumi menos ku 6 ora kada anochi tin mas riesgo di fayesé un morto prematuro kompara ku esnan ku ta deskansa e 7 pa 8 oranan rekomendá.
Sinembargo, drumi demsiado pues mas di 9 hora kada anochi, tampoko no ta bon.
Den e kaso aki e no ta aumenta e riesgo di fayesementu, pero e por indiká un enfermedat mortal deskonosí. Ta bon pa bo sa…ku sosiegu ta importante i no ta pornada Dios a laga e di 7 dia pa nos sosegá den dj’E!
-
Bo tabata sa…ku detoksifiká bo kurpa banjando ta un di terapia nan mas saludabel i fasil?
Den e tempu aki ta inevitabel pa absorbe toksiko.
Bo por aborbe toksiko dor di airu foi kua ta hala rosea, kuminda ku bo ta kome, den mayoría medikamentu, i awa ku nos ta bebe.
Toksiko no ta kousa solamente iritashon, pero tambe e ta danja i destrui selulanan den bo kurpa.
Detoksifiká bo mes for di e toksiko nan maligno ta esenshal awendia pa mantene un kurpa vital.
Detòks ta e proseso automatiko ku bo kurpa mes ta spula kita e kompuestonan toksiko foi bo kurpa.
Aunque e ta un tarea natural ku bo kurpa mes ta hasi, ta importante pa no ingerí un kantidat apnormal di toksiko na kome hopi kuminda prosesá, pasobra e kurpa lo tin ku tra èkstra duru i no ta tur bia e ta logra saka tur ku eksito.
Pesei bo por yuda bo kurpa na banja, kome i bebe kosnan ku ta fortifiká e proseso na spula e toksikonan afo.
Por ehempel banja ku habon ku tin menos kimiko of ku no tin mes.
Bo por banja ku un tiki salu natural pa ta mas eksakto ¼ cup, ¼ cup di baking soda, i un tiki “essential oil” di bo aroma preferí.
Dies gota di “essential oil” ta sufisiente pa banja kune, laga nan larga den awa (por ta den bo “badkuip” of hèmber) i disfruta di bo banjo.
Ta bon pa bo sa… ku detoksifiká bo kurpa banjando ta stimula bo sistema immun.
-
Bo tabata sa…ku brócoli ta un di e miho berdura nan riku na vitamina B, C, K, fibra i hopi mas?
E ta un alimento ku ta trese hopi benefisio na bo organismo. Brocoli ta un antioksidante poderoso ku ta yuda impedi kanser di pechu i prostat.
E ta yuda stimula bo sistema imun ku ta yudabu resistí hopi malesa den airu. Un porshon di brócoli den bo dieta ta yudabu ingerí beta-carotena, heru i selenhum kual ta stimula bo sistema immun. E ta bon tambe pa hendenan ku ta na espera pasobra e tin asido fóliko (folic acid) i vitamina B ku ta bon pa bringa kualke posibel defekto ku un yu por nase ku ne.
Tambe e ta kontene kalcium i vitamina K kual ta bon pa bo wesunan.
Hopi malesa manera: Ostiporosis, Preshon, Diabetes, Anemia i yen tipo di kanser por wòrdu evita. Pues Brocoli ta un di e miho berduranan ku mester wòrdu inkluí den bo dieta.
Ta bon pa bo sa ku… brocoli ademas ku e ta dushi pa kome, e ta hopi bon pa nos salu.
-
Bo tabata sa ku… kumprament’i di pan tambe mester ta ku kwidou?
Ta importante pa tuma desishonan ku ta bon pa bo salu i no pa boka so.
Ora nos ta kumpra pan, tin bia nos no ta paga tinu ku loke tin den e pan.
Tin pan ku tin grano refiná, tin ku grano no refiná i e otro ta sin grano (pan blanku).
Pan blanku i/òf pan bruin ku grano refiná no ta kontribui na bo nutrishon di dia i ta alarmante pa bo kanal digestivo i fluktuashon den bo nivel di suku (ku por kousa ku bo ta haña hamber konstant).
Esaki ta debi ku e pannan aki ta perde e germen (simia) di e grano durante e proseso di refinamentu.
E germen ta e parti mas esensial di e grano, kual ta e fuente di proteina, vitamina i mineral.
E resultado di pan blanku i/òf pan bruin ku grano refiná ta un produkto kasi sin fibra i pober na nutrishon.
Dòkternan i dietistanan ta rekomendá nos pa kome pan ku grano no refiná òf e otro diferente grano nan, manera, avena (oats), berry blanku (white berries), quinoa i spèlt.
Esaki nan ta manera basora den bo kurpa ku ta bari saka toksiko i absorbe kolestorol.
Pues ta bon pa bo sa ku… pan tambe por kontribui na destrui bo kanal digestivo.
-
Bo tabata sa ku...un bon dieta ta kuminsa ku eskluí kuminda prosesá?
Fruta, berdura, sereal integral no prosesá, i karni ku menos vèt òf karni vegetal ta e uniko tipo nan di konsumo ku hende mester konsiderá pa kome.
Esaki ta yuda e kurpa rekupera su mes for di e “junk food” ku bo a yega di kome.
E palabra “junk food” ta para pa kuminda èkstra of inútil pa e kurpa.
E konsekuensianan ku e por tin riba bo salu ta teribel.
E ta un di rasonan ku ta guia na kansansio, improdruktividat, problema ku digestion, fluktuashon den bo nivel di suku, deskapasitá bo mente i hisa e riesgo di malesnan di kurason.
Pesei eliminá kuminda prosesá for di bo dieta ta yuda redusí vèt, suku, i sodium ku bo kurpa por tin ekseso di dje.
Kuminda no prosesá ta limpia bo kurpa i ta laga bo sinti mihó i produktivo.
Komiendo kosnan ku bo kurpa tin mester ta pone ku bo por biba largu sin tin mester di konsultá dòkter.
Ta bon pa bo sa ku…eliminá kuminda prosesá for di bo dieta ta yuda prevení tur tipo di malesa.
-
Ta bon pa bo sa ku…bebe awa den oranan di mainta ta determiná gran parti di bo funshonamentu di dia.
Bo tabata sa ku… kurpa humano tabatin mester di antioksidante pa kombati selulanan dañino?
Antioksidante ta un molekula ku ta detene e oksidante di otro molekulanan pa krese den bo sistema. Antioksidante ta yuda bo mustra i sinti mas yòn, pasobra nan ta minimalisá e proseso di envehesimentu.
Tambe e ta yuda prevení kanser, malesa di kurason, i otro malesanan degenerante.
Pa tur e personanan ku tin un edat respetá i tambe hobennan ku ke eksperiensia salú awoki i futuro, ta bon pa bo kome fruta, berdura i nechinan ku ta riku ku antioksidante.
Algun ta: strawberry, blackberry, cranberry, rasberry, brokoli, alcachofa i nechi (walnut i pecan).
Ta bon pa bo sa ku… salú ta un regalo di sumo balor!
-
Hopi biaha ora nos lanta foi soño nos ta kore drenta baño, hasi kosnan pura pura pa sali bai hasi nos debernan.
Pero ban purba na lanta un tiki mas trempan pa disfruta di un tremendo awa ku lamunchi (sin suku òf ku honing).
Esaki por ta hopi efektivo pa bo funshonamentu di dia.
E ta limpia e sistema digestivo i ta pone e metabolismo funshona optimal bèk.
E awa mester ta kayente pa no sorprende bo sistema ku awa friu den mahinta.
Bebe awa kayente mahinta ta yuda bo grado di metabolismo i ta spula toksiko no desea for di bo kurpa afo.


text:
Ami ta e mucha cu ta mustra sano y bon.
Mi a nace cu diez dede na pia y man.
Pero tin algo diferente, algun caminda den mi mente,
Y kiko e ta, niun hende no sa.
Ami ta e mucha cu ta pasa duro na scol,
Juffrouw ta bisa mi por siña masha bon.
Nan ta yama’mi pa ‘floho’ y mi mester por sa,
Pero e cos ta, min’sa unda pa cuminsa.
Ami ta e mucha cu no kier bisti e flanel ey
Pasobra e ta molestia.
Mi no por wanta cierto zonido ni holor,
Y tin cuminda mi no kier ni wak!
Ami ta e mucha cu no por catch e bala
Y mi ta cay lihe,
Muchanan ta kies mi delaster pa nan team
Para eynan ta warda, nan no sa cu mi ta sinti’e?
Ami ta e mucha cu nan no kier hunga cun’e.
Esun cu nan ta tenta.
Mi ta purba hasi mescos cu nan,
Mi por imita.
Loke mi ta hasi fout, mi no sa.
Ami ta e mucha cu ta grita y sapatia,
Mi ta parse “malamucha”. Bo nunca lo sa con e panico paden ta.
Ora mi perde den mi miedo y ta rabia.
Ami ta e mucha cu ta mishi rond y cana bay.
Nan ta bisami sinta keto y hasi bon.
Mi lo hasi’e si mi tabata por….
Bo ta kere mi a kies pa ta foi control?
Ami ta e mucha cu curason kibra,
Maske ta parse cu no ta importa. Ami ta e mucha cu mester wordo stima,
Tambe acepta y valora.
Mi ta e mucha malcomprendi,
Diferente, pero mescos cu bo mi ta!
(Traduci & Adapta for di “The Misunderstood Child “ di Kathy Winters)…. cu danki na Fundacion Autismo Aruba


text:
DIMAS ta recorda na tur su clientenan cu entrante 3 di januari por traha cita pa entrega di un aplicacion di permiso di estadia na DIMAS
solamente online.
Pa traha e cita online, mester sigui e siguiente procedura:
Subi riba e website di dimas www.dimasaruba.com.
Click riba Cita.
Click riba e link cu ta bisa "Traha un Cita" na final di e pagina aki.
Un calendar lo habri p’e siguiente seis (6) lunanan.
Click riba e luna cu bo ta prefera den cual bo kier un cita.
Click riba e fecha y ora di bo preferencia. Cada dia ta parti den diferente bloki di tempo. E blokinan di tempo cu (ainda) ta disponible, ta indica den berde.
Yena e formulario di registracion y primi riba "Save".
Dentro di algun minuut, lo bo ricibi un e-mail den cual ta pidibo pa confirma bo cita, dor di Click riba e link den e e-mail. Bo mester confirma bo afspraak dentro di 6 ora cu bo ricibi’e, sino e cita lo wordo cancela.
Asina cu bo a confirma bo cita, lo bo ricibi riba e pantaya un confirmacion di e fecha y ora di bo cita. Print esaki como un prueba pa bo mes cu bo tin un afspraak. E afspraak una bes confirma lo bay via mail na unda e ta duna bo e confirmacion fecha y orario di bo cita y tambe e opcion di cancela bo cita.
DIMAS kier recorda y motiva su clientenan pa haci uso 24/7 di e servicio di haci cita online via website di DIMAS www.dimasaruba.com cu ta completamente gratis y tambe acesibel via "smart phones".
Aruba, 14 januari 2014


text:
….
Na prome luga mi ke intrudusi mi mes. Mi nomber ta Juhaila Manuel.
For di 6 anja pasa mi ta sobre peso.
Mi a purba difirente kos pa por a baha. Bai sportschool, purba tene dieet pero mi no tabata mira un resultado rapido. Mi tabata rabia ku mi mes y sea mi tabata kome mas tantu of purba dieet nan mas streng. Pildoranan pa baha di peso tambe mi a purba. Mi a baha ku nan pero despues mi a subi kasi dobbel bek.
A jega un momentu ku uso di pildora a kasi resulta mi fatal. Di ei nan mi wowo a habri y mi a realisa ku loke mi ta hasiendo no ta bon.
Pero e pregunta magiko tabata: “kon mi tin ku hasie anto”?
Via dansteam di DC nos a hanja un presentatashon di kon pa kome salu y biba salu. E presentashon aki tabata e kontesta riba mi pregunta. Na luna di februari dje anja aki, mi a kuminsa bai serka Myshanun Engelhardt. E a bira mi voedingscoach. For dje prome bishita serka dje ja mi mente a dal un kambia di 90 grado.
Mi a siña ku un dieet no ta importante pa baha lihe pero e ta un lifestyle.Ta hopi mas importante di tin un bida salu ku un kurpa sexy.
Mi ke kwida mi kurpa bon pa mi mes, mi kasa, futuro yu (nan), sobra famia i konosi nan.
Dia mi a kuminsa serka mi coach mi tabata pisa kasi 93 kilo, awor aki mi ta pisando 87, mi midi tabata 101 awor aki e ta 97. Mi doel ta pa jega 66 kilo. No ta importante si mi no logre mañan, loke ta importante pa mi ta ku lo mi logre. Nunka antes den mi bida mi no a volg e manera di kome aki. Mi ta kome varia, salu i mas ku tur kos dushi. Mi no ta straf mi mes kual ta hopi importante i mi ta disfruta di mi kuminda.
Si ami por hasie mi ta sigur ku abo ku ke baha di peso tambe por!


text:
Durante weekend cu a pasa parti Caribense di Reino a saca cara na Amsterdam, ganando premio pa e miho boto di carosa den e Gay Pride. Pa prome biaha homosexualnan, bisexualnan, transgender, etcetera a presenta nan mes na e evento grandi y hopi popular aki. Gran cantidad di medionan Hulandes a duna nan atencion, mustrando riba hecho cu, contrario cu na Hulanda, gruponan aki no ta haya aceptacion completo den otro partinan di Reino. Primordial den esaki ta e derecho di por casa cu otro.
Na Hulanda mes, ambtenaarnan no mag di nenga pa casa parehanan di mesun sexo mas. Apenas un aña pasa esey a bira ley por cierto, pues tambe na Hulanda cu tin e reputacion di ta asina liberal e tema aki ta keda un struggle, aunke cu e asina yama ‘weigerambtenaren’ tabata un menoria. Na Merca poco tempo pasa Corte Supremo a dicidi cu parehanan gay por casa den tur estado. Mi ta corda con grandi e celebracion tabata – a lo menos riba Facebook unda cantidad di hende a dorna nan profile pic cu e bandera di arco iris -, tambe na Aruba. Tur cos bou di e lema: Amor ta amor.
Diez, por ta hasta cinco aña pasa esaki probablemente lo no a pasa. Ta bon pa mira con poco poco, cu cambio di cada generacion practicamente, actitudnan ta cambiando y mas hende ta adoptando un postura di aceptacion. Pero e berdad ta cu tin hopi caminda mas pa bay ainda. Akinan nos no ta tira homosexualnan for di toren di misa manera na lugarnan unda ISIS ta manda, pero te ainda muchanan ta wordo forsa pa sali for di cas y te hasta ta purba mata nan mes, djis pasobra nan mayornan no por biba cu e hecho cu nan ta ken nan ta. Te ainda tin homber y muhe scapa ta biba un mentira – tin biaha hasta cu BFF cu a casa cu nan pa mantene apariencia – pa por djis keda existi y gana nan placa. E ta dificil pa imagina con duro bida mester ta pa nan. Nos por aparenta di ta hopi chill cu nos rainbow-profile pics, pero e stigma tey mesun duro te ainda, diep den nos cultura y den nos bida diario. Por ehempel, si bo kier haci daño na un hende su reputacion, djis plama e redo cu abo a tende cu su mesun casa a catch e den cama cu su amigo. Of cu ora e bebe net un tiki dimas, e ta cuminsa actua straño. Of cu e ta lesbiana. Anyway, bo por tin bo pareha y cinco yiu na cas y kizas te hasta un byside cu tres mucha mas eyfo, pero un biaha cu e rumor ey ‘stick’, b’a coy awa.
Awo, bo por purba di conscientisa hende cu esey no ta mustra cu nos ta e pais moderno y tolerante cu nos ta gusta bisa cu nos ta, pero e berdad ta cu bo no kier purba kibra hero cu bo man. Aruba ta y lo keda conservativo te na un cierto punto. Bo lo no mira un Gay Pride den nos cayanan por lo pronto. Riba dje e caminda pa aceptacion ta uno hopi individual. Puntra Obama, cu a admiti cu su actitud a evoluciona durante añanan. Ami mes, tempo mi tabata hoben, tabatin e mesun actitud criyoyo di homofobia cu mayoria di hende akinan a lanta cune. Si bo tabata sa di un homosexual den bo bisindario, por ehempel na scol, bo tabata tente ora e oportunidad tabata presenta su mes y fuera di esey bo tabata keda leu. Pasobra Dios libra bo papia cu ne, cera un amistad anto hende cuminsa papia. Ta te ora cu mi a bay Hulanda, topa e mama di mi yiu y cera conoci cu dos ruman di dje cu pa casualidad tabata gay, cu mi insiguridad y actitud di buchi a kita. Ambos tabata biba nan bida na un manera habri, sin niun berguenza, den relacionnan hopi stabil y convencional cu nan pareha. Nan tabata hendenan trankilo y hopi amabel. Es mas, poco biaha prome of despues mi a topa parehanan cu mas stimacion y dedicacion pa otro. Awo, abo bisami, si akinan hende ta casa den nos Stadhuis djis pa permiso di estadia, pakico e hendenan aki no pa amor?
Pa hopi hende akinan, e argumento contra ta religion. Esey ta algo cu mester respeta, mi ta haya. Tin libertad di religion y si un misa no kier efectua casamento pa parehanan di mesun sexo, anto esey mester keda nan prerogativo. Pero Stadhuis no ta misa, y no tin niun pastoor eynan ta casando hende. Y riba dje tin – danki Dios – e separacion formal entre misa y estado. Pues ken nos ta ofendiendo anto si nos laga hende di mesun sexo casa pa Raad akinan? Pakico djis lage na Registro Civil, ora tin boshi placa pa gana? Si Aruba di berdad kier diversifica su mercado turistico y atrae hende cu placa, ata e mercado perfecto eynan. Hopi di nan tin smaak caro, nan gusta sali y nan tin placa pa gasta pasobra nan tin bon trabou y no tin yiu. Kico mas bo kier?
Pero fuera di ganashi, amplia e derecho pa casa pa Raad mas cu nada ta un cuestion di consenshi. E ta e cos drechi pa haci. Nos por sigui laga nos rumannan, yiunan, tionan, primonan y amigonan no tuma parti completamente den nos comunidad, basicamente nengando nan e derecho fundamental di comparti nan bida formalmente y legalmente, cu tur e ‘lusten’ y ‘lasten’, dus tambe por ehempel e derecho di laga propiedad pa bo pareha den testament despues di morto. Of nos por gewoon haci drechi pa caba. Casamento ta fiesta. Pakico nenga hende un fiesta? No ta Arubiano nos ta?


text:
Grabashon di Programanan di Bon FM
Bon uso di Papiamentu (28 juli)
Mei ora pa bo salu (25 juli)
E siman aki na Aruba (25 juli)
App pa skucha Bon FM
riba bo mobile
Nos titularnan di Notisia Bon FM (19 ougustus 2014)
Outoridatnan a hasi tres
Nos titularnan di Notisia Bon FM (19 ougustus 2014)
Outoridatnan a hasi tres
Nos titularnan di Notisia Bon FM (19 ougustus 2014)
Outoridatnan a hasi tres
Nos titularnan di Notisia Bon FM (13 yuli 2015)
Mester bini ku investigashon pa solushona kuestion di idioma di instrukshon den enseñansa i ensean
Grupo di djasabra (27 juni)
Nos titularnan di Notisia Bon FM (13 yuli 2015)
Mester bini ku investigashon pa solushona kuestion di idioma di instrukshon den enseñansa i ense
Nos titularnan di Notisia Bon FM (31 juli 2015)
Mester struktura LVV miho pa promove agrikultura.
Diputado Abraham ta di opinion ku tin sufisiente tempu pa organisa un referendum e aña aki.
Diskushon ta kontinua rondo di publikashon di desishonannan di Kolegio Ehekutivo.
Segun John Leerdam, pobresa den parti karibense di Reino ta muchu haltu pa un reino riku manera esun Hulandes.
Cft ta prekupa pa situashon di likides di Boneiru.
Lo konstrui 12 luga di detenshon na St. Eustatius.


text:
Oranjestad-Minister a usa ley pa regla uniformidad y habri mas oportunidad pa hobennan studia na havo.
Minister di enseñansa Michelle Hooiboer-Winklaar a usa e autoridad cu ley ta duna pa regla e normanan cu tur hoben mester cumpli cun’e pa e drenta un scol di havo. Minister a actua completamente dentro di e ley. Mas ainda. E no a impone un norma cu e mes a scohe. Ela laga un comision cu participacion di directivanan di scolnan secundario di mavo, havo y vwo mes palabra e normanan pa e aña di scol nobo. Ora e comision a entrega nan conseho na e minister, ela laga e directivanan di scol mes vota si nan ta di acuerdo cu e normanan cu e comision a propone. E majoria di directivanan di scol, cu excepcion di e directiva di Colegio Arubano, a vota na fabor di e normanan aki. E minister despues a laga pone e desicion comun aki di e majoria di directivanan di scol den un Decreto Ministerial, como e normanan regla pa ley pa e aña aki, minister a actua perfecto!
CRITICA
E lider di e partido MEP a dicidi di critica e desicion y e decreto di e minister, pasobra segun e lider di MEP, minister lo ta hala mas autoridad p’e mes. E critica aki obviamente ta totalmente infunda. No solamente pasobra ley di enseñansa secundario ta duna e minister e autoridad pa fiha e normanan di admision. E critica di e lider di MEP ta nifica cu e y MEP si ta di acuerdo pa scolnan di havo/vwo sigui exclui hobennn di scolnan di mavo. MEP si kier pa nos enseñansa keda uno selectivo y nos muchanan -specialmente esnan di habla papiamento- keda sin haya oportunidad pa bay havo/vwo y busca un estudio y un carera mas avansa. Esaki ta loke MEP kier pa nos hobennnan!
AINDA FALTA MAS CAMBIO
Den combersacion cu Rene Herde’ ela splica pakico loke e minister a haci ta asina importante. Rene Herde’: “Loke minister a haci ta aplica un instrumento legal pa habri porta di havo/vwo pa mas hoben. Sin e cambio aki hopi hoben no lo drenta havo y nan caminda pa futuro lo wordo corta. Na hopi pais di mundo gobiernonan progresivo mester a usa ley pa cambia e forma cu enseñansa ta organisa y funciona. Pa por duna hobennan mas oportunidad pa un estudio avansa mester trece cambio manera esaki. Pero esaki so no ta suficiente. Ainda falta hopi mas pa cambia. Pero sigur esaki ta un bon desicion cu lo beneficia hopi hoben cu awor si ta drenta havo.”


text:
Meta
Kobata ta un asosiashón kooperativista ku tin komo meta prinsipal guia miembro pa hasi mihó uso di nan rekursonan finansiero dor di:
- Promové i fomentá sparmentu bou di miembronan
- Duna fiansa i “voorshot” na su miembronan ku interes moderá
- Inverti e sumanan di spar di miembronan i e demás fondonan pa preservá i akumula mas fondo financiero na interes di Kobata
- Trata na promové e interesnan sosio-ekonómiko i material di miembronan
Kooperativa ta trata na logra su meta atraves di tur medionan legal na su disposishón
Formashon
Edukashón i formashón en general Maneho ekonómiko i bienestar sosial pa su sosionan en partikular i pa un komunidat sano i dinámiko en general


text:
Di robes pa drechi: Jewengely (Wenchi) Hart, Esseline (Leentje) Brunkard, Shuhainly (Shuny) de Windt, Tahnee Gerard, Sigfraina (Fraina) Fecunda, Tiffany (Tiffa) Rosario, Githangely (Githa) St. Hilaire, Naïma James, Dangela (Dany) Maduro, Natiouska (Chuka) Geerman, Anaïs (Ana) Conradus, Liz Rossen.
Federashon di Federashon Di Vòlibòl Kòrsou ta orguyoso di Selekshon Infantil Mucha muhe 2015.
Ban pe muchanan!!!
Resultadonan di Kampeonato Klase A (9 Mart 2015)
E kampeonato 2015 di vòlibòl dedika na sra. Shirley Martis a kontinua ayera ku 4 partido balido pa e kategoria Klase A den tantu maskulino komo femenino.
Femenino A
Sithoc vs Ok Asiento 2-0 ( 25-18, 25-10 )
Shuatanari vs Watakeli 2-1 ( 25-19, 21-15,16-14 )
Maskulino A:
Watakeli vs Xaverianen 2-0 ( 25-15, 30- 28)
Titus vs Stakamahakchi 2-0 ( 25-16, 25-17)
Djarason awor lo no tin weganan di volibol enkonekshon ku selebrashon di 60 aña Federashon di volibol korsou. E partidonan ta kontinua djadomingu 15 di mart.
Stakamahakchi ta gana den maskulino i femenino (4 Mart 2015)
E kampeonato nashonal di vòlibòl organisa dor di Federashon di vòlibòl korsòu i dedika na sra. Shirley Martis a kontinua ayera ku 4 partido den e kategoria superior.
Watakeli Building Depot vs Green Tigers 2-0
Den maskulino superior e ekipo kampeon di temporada 2014 Watakeli ta derota Green Tigers ku skor di 2-0 (25-18,25-20). E ekipo di wishi i besindario ayera nochi no por a resisti e fuerte ekipo di banda riba.Den ningun di e dos setnan Watakeli no a konfronta mayor problema ku e Tigernan.
Shuatanari vs Watakeli 2-0
Shuatanari den femenino superior tampoko a konfronta difikultad ku e ekipo di Watakeli,salvo e di dos set kaminda e ekipo di pariba a duna mas resistensia.E skor final Shuatanari 2-0 riba Watakeli ku parsialnan di 25-14,25-19.
E ekiponan di Stakamahakchi a enkontra fuerte resistensia di tantu Xaverianen den maskulino i di Green Jewels den femenino.
Stamahakchi Guardian Group vs Xaverianen 2-1
Den un partido ku a bai tres set kompleto e dos ekiponan a bataya formalmente ku otro pa finalmente Staka derota Xaverianen ku skor di
2-1 ( 25-18,16-25,15-11). Staka ta Sali gana e prome set 25-18,pero Xaverianen ku bon atake i defensa na net ta logra pone e di dos set riba nan nomber ku skor di 25-16. E di tres set a desaroya den un bataya fuerte te na punto 10-10 , akinan e ekipo di Xaverianen a bin komete fayo tras di fayo den atake ku a fasilita e trabou di e defensa di Staka. Stakamahakchi ta probecha di e deskontrol aki i ta bin gana e set ku skor di 15-11.
Stakamahakchi Guardian Group vs Green Jewels 2-1
Green Jewels ayera a pone e ekipo di Stakamahakchi na prueba bayendo tur e tresnan reglamentario prome ku nan kai vensi ku skor di
2-1. Prinsipalmente e prome set tabata bon bringa pa ambos ekipo. Ku bon “rally”i tremendo defensa. Green Jewels ta bin gana e set ku skor di 29-27.Den e di dos set si Staka no laga ningun duda i ta gana e set ku skor di 25-18. E di tres set praktikamente Green Jewels nom tabata kontrikante pa e ekipo sub-kampeon di korsòu. Stakamahakchi ta gana e set aki ku skor di 15-6.
E kampeonato ta kontinua djadumingo awor dia 8 di mart ku 8 partido den diferente kategoria.Tur e partidonan ta tuma lugar den sala Errol Rooi na Sentro Deportivo Korsòu.E programa ta kuminsa for di 4 or di atardi.
Federashon di vòlibòl korsòu ta invita tur fanatiko pa bin disfruta di bon partido di vòlibòl i asina anima bo ekipo faborito.
Resultadonan di Kampeonato Klase A
E kampeonato 2015 di vòlibòl a kontinua ayera 2 Mart ku 4 partido balido pa e kategoria Klase A den tantu maskulino komo femenino.
Femenino A
Sithoc vs Jumping Jewels 2-0 ( 25-18,25-19 )
Watakeli vs Hurricane 2-0 ( 25-16, 25-17 )
Maskulino A:
Watakeli vs STakamahakchi 2-0 ( 25-16, 25- 18)
Xaverianen vs Montezuma Stars Centrum 2-1 ( 25-23,15-25,15-13)
E kampeonato ta kontinua djarason awor 4 di mart pa 19:30 pm den sala Errol Rooi na Brievengat ku 4 partido.
Watakeli ta vense Xaverianen (klase superior 22 Feb 2015)
E prome partido di Kampeonato 2015 a bai entre e ekiponan di Xaverianen I Watakeli klase superior.
Den un partido fuertemente bringa e ekipo di Watakeli ta derota Xaverianen ku skor di 2-1 (38-40, 25-21, 15-9).
E prome set a start ku ambos ekipo hungando un wega agresivo den atake ku bon defensa na net.
E partido a subi pareu te na 18-18 kaminda Xaverianen sakando miho probechonan di e atakenan ta bai
ilanti 20-18 pero Watakeli ta bons bek empata na 20 pa banda i despues di esey ambos ekipo ta faha
formalmente ku otro pa finalmente Xaverianen gana e set ku skor di 40-38. E intensidat di e di prome
set tabatin influensia riba e ekipo di Xaverianen ku den di dos set a start bon pero na mitar di kaminda a
perde konsentrashon pa bin kai vensi ku skor di 25-21 Watakeli ta start e di tres i ultimo set fuerte den
atake i fasilmente ta kue un bentaha di 8-5, pero Xaverianen ta bin bek den e partido i ta logra anota dos
unto mas pero Watakeli no ta duna nan ningun chens di bira peligroso I fasilmente ta gana e di tres set ku skor di 15-9.
Pa watakeli a destaka Jurcham Meulens, Prospor Anderson i e hoben Marlison Kleinmoedig.
Pa Xaverianen a destaka den kousa perdi e armador Junny Jeung i e atakantenan Joar Isebia i Gilbert Vivo.
Komunikado di Prensa FEVOKO (22 Feb 2015)
Federashon di vòlibol korsou ayera a hasi apertura di nan kampeonato 2015 ku a wordu dedika na sra. Shirley Martis
aluarte di e deporte. E atardi a kuminsa ku e maestro di seremonia Angelo Virginie yamando tur presente bon bini
despues a pasa na presenta e ekiponan ku a marcha drenta sala Errol Rooi.
Despues di e himno di Korsou interpreta pa Jouly Bridgewater tabatin diskursonan presenta primeramente pa
sra. Velder den representashon di Minister di Deporte sra. Irene Dick, sigi pa sr.Thakay Doran presidente FDDK
finalmente e presidente di FEVOKO Sr. Eric Ogenia.
Tabatin un seremonia pa homenagia sra. Shirley Martis i despues a sigi ku huramentashon di hungadornan i arbitronan.
Kampeonato 2014/2015 dedika na Sra. Shirley Martis
Kampeonato 20145/2015 di Federashon di vòlibòl Korsòu (FEVOKO) ta start djadomingu 22 februari benidero.
Un kampeonato dediká na un dirigente di vòlibòl den persona di di sra. Shirley Martis den aña di selebrashon di
60 aniversario dje Federashon. Direktiva den un konferensha di prensa djawebs 19 di februari anochi na Rust & Burgh
a presenta su programa pa 2015.
Ta trata di un programa basta ekstenso, den kua e.o ta pone atenshon na kreseentu dje deporte ku ya ta konta ku
lrededor di 300 miembro, ekskluyendo hungadónan hubenil.
Fevoko a insitui un komishon pa organisá kampeonato infantil femenino di CAZOVA.
E komishon ta trahando duru pa e evento aki bira unu eksitoso.
Por tira un bista riba e progama di 2015 riba e tab di kalender riba e website di FEVOKO.
Presidente di FEVOKO Eric Ogenia, huntu ku sra. Shirley Martis na kende e Kampeonato 2015 ta wordu dediká.
Sra. Martis ta skorer i dirigente dje timnan di Wishi.


text:
ORANJESTAD -Luna di october ta den porta y asina tambe e inicio di e high season di temporada crucero, cual ta bay conoce un record den e cantidad di bishitantenan pa nos isla.
Minister Otmar Oduber ta sumamente orguyoso di por bisa cu Aruba lo conoce un crecemento di riba 20% pa loke ta turismo crucero na 2013. Nos isla den su mihor temporadanan a yega te na 600 mil turista y pa 2013 ta pronostica cu nos lo conoce un cantidad di turista crucero di riba 700 mil, algo cu ta hopi positivo pa nos isla.
“Pami e ta un satisfaccion grandi mi ker felicita ATA y APA, como tambe tur esnan cu a traha y contribui pa cu un meta cu nos a pone nos dilanti un tiki menos cu 3 aña pasa. Nos a plantea e vision di nos Promer Minister y Gobierno aki pa loke ta nos centro di ciudad, loke e ta bay bira y loke e por ofrece e barconan. E vision aki a culmina recientemente cu un bishita cu hopi elogio di FCCA na Aruba. Nos ta bay haya no solamente un Carnival cu inicialmente nos a trece nan bek y trece confianza bek pa nan tey den temporada abou, pero nos a convence Royal Caribbean cu ta un di e companianan mas grandi y tambe Pullmantur cu ultimo biaha cu a bishita nos isla tabata na 2009. Di mi parti un alegria, un satisfaccion y mita felicita pueblo di Aruba y sigur centro di ciudad y comercio di centro di ciudad”, Minister Otmar Oduber a duna di conoce.
E logro aki a bin danki tambe na un cooperacion estrecho y bon relacion cu e partnernan local como internacional. Diferente reunionnan, encuentronan y bishitanan a tuma lugar y awe nos por cosecha e bon resultadonan di esaki. Pero e trabounan no a caba, esfuerzonan mester continua pa engrandece mas ainda nos industria di turismo crucero y pa tal motibo otro siman Minister Oduber lo ta presente na Corsow pa e conferencia di FCCA, pa cual a prepara duro y caminda lo probecha pa estrecha ainda mas e lazonan cu e companianan crucero y sigui traha riba desaroyo positivo di nos industria crucero.
E mandatario tambe a probecha e ocasion aki pa felicita ATA cu e iniciativa di a bin siman pasa cu un training pa tur esnan relaciona cu industria crucero pa yudanan prepara na e mihor forma posibel pa e temporada cu ta den porta.
Minister Oduber un biaha mas a mustra cu e resultadonan aki ta danki na e bon relacion cu tur e partnernan den e industria. El a expresa cu contrario na loke tabata e pensamento anteriormente caminda hasta a pensa di bay subsidia e fuel di e cruceronan aki, te na e momentonan aki e no ta e caso. “E boluntad di sinta, duna respet y sea un bon partner den e industria a pone cu ni tempo nos tabata papia di Carnival pa subsidia fuel pa nan por yega aki, esey nunca a tuma lugar. Awe ta un pakete di incentivo cu ta wordo hinca den otro di parti APA y ATA caminda ta haci mercadeo conhuntamente cu nan pa percura pa tin business”.
Tur e barconan ta bisa cu Aruba su “yield” (e prijs cu nan por cobra pa un trip pa Aruba) ta pone cu pa nan e trip ta sumamente rendabel, kiermen, nan por pone un prijs riba cual nan ganashi ta mas halto.
Pa loke ta temporada abou di crucero, cual mirando e cifranan no por wordo considera abou mas, ta spera alrededor di 125 mil turista. Aki mester tene na cuenta cu turismo crucero ta hopi importante pa desaroyo economico di Aruba. E ultimo estudio cu a wordo haci dor di APA hunto cu Universidad di Aruba ta mustra cu e impacto di e 125 mil turistanan crucero lo ta uno di riba 30 miyon Florin den nos economia teniendo na cuenta loke e pasaheronan aki ta laga atras na nos isla.


text:
ORANJESTAD –AHATA ta un di e fiel participantenan den e Dialogonan Social cu ta wordo organisa door di Gabinete Mike Eman y semper tin expresionnan positivo pa uzo di e plataforma aki.
AHATA a participa den e proceso formal prome cu formacion di e Gobierno nobo, unda cu formador Mike Eman a topa cu gremio, institucion y sindicatonan. Jim Hepple, CEO di AHATA, a participa den un encuentro siman pasa y tabatin elogio pa e proceso democratico unda cu ta busca pa haya opinion di tur stakeholder. Principalmente e organisacionnan, el a bisa, por a expresa cual ta nan preocupacionnan pa e siguiente cuatro añanan di e gobernacion nobo. “Nos a papia cu Prome Minister Eman y su Team y a conseha nan pa traha riba loke a construi e ultimo cuatro añanan. Turismo a bay bon desde 2008 logrando un crecemento significativo y e resultado financiero pa e hotelnan.”
Pa loke ta nan preocupacionnan, el a bisa cu esaki no ta nada diferente di loke tur hende a expresa caba. Pero si a pone enfasis cu e industria di turismo cu ta genera 85% di e entrada pa Aruba mientras cu 17 di cada 20 cupo di trabou ta di turismo, mester keda mas competitivo posibel. “Principalmente den e situacion actual unda tur hende ta trata di horta negoshi di otro, ta di vital importancia cu Aruba mester por competi y provee un producto di calidad manera su bishitantenan ta spera.”
El a sigura, y tambe a papia di esaki cu formador, cu e sector hotelero ta dispuesto pa cumpli cu su parti, principalmente Gobierno a haci un compromiso pa mehora e infrastructura publico. Loke e sector kier haci ta sigui inverti den su producto pa sigura cu e competitividad ta wordo sigura. Renaissance, el a duna como ehempel, despues di a inverti 10 miyon dollar, ta bay inverti un otro 10 miyon den 2014 mientras cu Hyatt ta bay inverti rond di 10 miyon dollar tambe. Den cuadro di esaki, el a expresa cu pa logra tur esaki, mester tin optimo condicionnan economico y financiero.
“Cualkier Dialogo ta miho cu dos partido ta grita otro,” ta e comentario cu Hepple a duna pa expresa su satisfaccion pa e forma cu a bin ta dunando participacion na gremio y sindicatonan pa medio di Dialogo Social. “E ta hopi bon uza,” aunke, mescos cu otro partidonan y Gobierno, ta kere cu tin aspectonan cu por wordo mehora ainda. Loke nan a pone enfasis pa wordo trata den e siguiente Dialogo Social ta e formula di hotelnan, pa loke ta tarifa di coriente, cu no a wordo adapta ainda. “Nos ta pagando ainda hopi na coriente,” el a expresa. E Dialogo Social ta funciona hopi bon pasobra e ta trece partidonan hunto unda ta discuti den forma sano. Na varios parti di mundo a constata cu esaki ta e miho forma di traha. “Dialogo Social ta funciona y AHATA ta sigui ta parti di e plataforma aki.”


text:
Special Olympics y Digicel a celebra un fin di siman extraordinario cu
Special Olympics y Digicel a celebra un fin di siman extraordinario cu "National Games"
ORANJESTAD, Aruba - 10 di september 2012: Sin ningun duda, e "National Games" di Fundacion Special Olympics Aruba tabata un exito rotundo. E fundacion, conoci pa su voluntarionan dedica y atletanan special cu ta atrae atencion y capta curason di tur hende unda cu nan yega, a haci un trabao extraordinario durante e fin di siman cu a pasa. Hopi cansa, pero satisfecho cu tur evento a bay asina bon, e atletanan y organisadonan a clausura e weganan nacional cu e torneo di bolas criollas diadomingo mainta.
E weganan a cuminsa cu un apertura fenomenal na Stadion Guillermo Prospero Trinidad diabierna atardi cu a conta cu presencia di huespednan di honor, manera Minister di Asuntonan Economico, Asuntonan Social y Cultura, Michelle Hooyboer-Winklaar y Gerente General di Digicel Aruba, Remko van der Veldt.
Tabatin hopi participante na tur e competencianan, cual a inclui e disciplinanan di "track and field", manera coremento y tiramento di bala diabierna atardi, badminton riba diasabra mainta, futbol riba diasabra atardi y bolas criollas diadomingo mainta.
Organisadonan di e National Games, bou liderazgo di Tuyo Werleman y Cai Cai Williams a keda hopi contento cu e resultadonan. Un publico grandi a asisti na tur evento. Tur hende tabata hopi anima y ademas di mayornan y famia di e atletanan, e gran famia di Digicel a bin apoya e atletanan kende ta conta cu nan sponsorship desde cu e compania a establece su mes na Aruba nuebe aña pasa. Special Olympics Aruba tambe ademas ta conta cu algun di e empleadonan extraordinario di Digicel cu a bira voluntarionan regular cu e fundacion.
E weganan di futbol a tuma luga riba veld di Britannia y a conta cu un tribuna hopi gezellig, cu animacion y gritonan pa tur 4 team. E teamnan a consisti cada un di 9 hungado, cual a representa Emma School y Caiquetio School. A hunga e weganan riba mita cancha. Hasta a conta cu presencia di miembro di Parlamento, Lorna Janssen-Varlack cu tabata anima e muchanan di Caiquetio School. Despues cu tur team a hunga contra otro, Emma School (team geel) a keda na prome luga, sigui pa Caiquetio School na di dos luga, Emmaschool (team berde) na di tres luga y Emma School (team blauw) na di cuater luga.
Na e weganan di bolas criollas, Digicel a percura pa un tent grandi pa cuminda y bebida. E ganadonan di e wega final na e evento aki a resulta Cas Shabururi na di prome luga, Centro Sonrisa na di dos luga, Centro Man Na Obra 2 na di tres luga, Brillo di Solo na di cuater luga y Centro Man Na Obra 1 na di cinco luga. Representantenan di Tri-Bike Aruba, como un di nan patrocinadonan y Cruz Cora, como un fiel colaborador, a entrega e premionan.
E team di voluntario a haci un trabao extraordinario durante henter e fin di siman, percurando pa sirbi cuminda y bebida pa e atletanan y tur hende presente, pa coordina e weganan, asisti e atletanan y hopi mas.
Tabata un fin di siman extraordinario, unda cu Digicel y Fundacion Special Olympics a trece atletanan, famianan, voluntarionan y fans hunto pa weganan di "National Games 2012" berdaderamente extraordinario! Asina Digicel un biaha mas ta mustra su apoyo na nos hendenan ordinario cu pa medio di loke nan ta haci tin efectonan extraordinario den nos comunidad!
Masha pabien na tur participante y na tur e ganadonan!
FIN


text:
San Juan ta un selebrashon konosi pa hopi aña kaba na Boneiru. E selebrashon tabata tuma luga den e anochi di 23 pa 24 di juni. E fiesta tabata kuminsa for di atardi kaba. Nan tabata toka te diesdos’or di anochi, na momentu ku tabata bai bula kandela. Despues e grupo di musikant tabata kana bishitá kas di tur hende ku yama Wan, wancho, Wanota etc. Un siman despues tabata selebrá San Pedro di kasi me forma, tambe ku bulamentu di kandela.
Produkshon: Fundashon Históriko Kultural Boneriano
Durashon: 12 minüt
Fuhikubo ta presentá: Nos Herensia (Parti 2) San Juan
San Juan ta un selebrashon konosi pa hopi aña kaba na Boneiru. E selebrashon tabata tuma luga den e anochi di 23 pa 24 di juni. E fiesta tabata kuminsa for di atardi kaba. Nan tabata toka te diesdos’or di anochi, na momentu ku tabata bai bula kandela. Despues e grupo di musikant tabata kana bishitá kas di tur hende ku yama Wan, wancho, Wanota etc. Un siman despues tabata selebrá San Pedro di kasi me forma, tambe ku bulamentu di kandela.


text:
Latest Blogposts
-
Het Goeie Leven
Vandaag brengt Cinqo samen met de Vereniging...
6 May 2014, 8:04 am
-
Successful projects
Hi guys, Just want to share some successful...
27 Aug 2013, 9:19 am
-
KEN
Cinqo ta un organisashon di konseho B2B ku ta enfoká riba strategia, marketing i sales. Nos a wòrdu fundá den 2008 i nos tin eksperensha amplio ku diferente kliente. Nos klientenan tin eksigenshanan haltu i ta kombiná interesnan komersial ku balornan sosial. Nos ta traha a base di konfiansa, transparensha i durabilidat.
-
KIKO
Nos ta konsehá, organisá, krea i ehekutá. E meta di nos servisionan ta pa yuda bo organisashon krese, loke ta trata su importansha, balor i relevansha. Nos enfoke ta sòru pa un oumento di satisfakshon di bo klientenan i volúmen di benta i pa engrandesé nòmber di bo kompania.
-
KON
Nos ta sostené relashonnan pa término largu ku nos klientenan. Nos aktividatnan semper ta basá riba un pregunta konkreto. Durante un intake amplio nos ta sera konosí ku otro i nos ta analisá e desafionan di bo kompania. A base di bo prioridatnan nos ta desaroyá un plan na midí pa realisá bo ophetivonan.


text:
E website aki ta speshal pa abo ku ta di Antiyas i Aruba ku ta gusta skucha palabra di Dios na bo propio idioma.
Nos ta sigur ku Dios tin un plan pa ku bo bida. I nos deseo ta ku atraves di e website aki lo bo tin un enkuentro personal ku bo kreador i salbador Jesu- Christo.
Dios bendishona bo rikamente i alabes bo ta keda kordialmente invita pa asisti na e sirbishinan speshal aki na Papiamentu kada delaster diadumingu di luna.
Pastoor Marshall i esposa Shurenda Look
Bo ke reakshoná riba e pagina aki? Klik aki!


text: Trahando ku dos di su ídolonan tabata e mihó resultado pa Prince. Si un persona bisa Prince Royce algun aña ku un dia e ta protagonisá un kolaborashon ku Jennifer Lopez i Pitbull no a duna krédito, pasobra e promé sorprendé no ta parse ku e tabata destina pa yega e mundu di músika. Jennifer Lopez i Pitbull ta e kontribushon di su soño. Mi ta kere ku tur loke ta pasando ta un movishon latino. Hamas e la pensa ku e por a bia dilanti di e forma ei. Trahando ku e ídolonan den su tema Back It Up a resultá ainda mas satisfaktorio pa Prince. Pasobra ámbos a kumpli ku tur espektativa spesialmente den kaso di Jennifer ku a sorprendé ku su étika di trabou. Prince Royce a sigui bisa ku e konos'é Jennifer personal i ta humilde, trahadó i eksitoso. Tambe e tin tur kos ku un hòmber ke di un muhé!!


text:
© All rights reserved 2011 Djispi Productions Web design by Cathleen Giterson
Un E-magazine pa inspirá, eduká, konsientisá i entretené
Hei, kerido pensamentistanan, kon ta bai!
Ami ta Djispi e grawatá di wea, e dede pikiña, e ùmpi dùmpi, ènfin den un palabra e pret’i wowo di Famia Pensamentu.
Nos ta tur kaminda, manera komehein. Asta ora bo ta na soño nos ta na altura di bo
pensamentunan. Yu, mi por konta bo ku tin hende ta pensa mashá ko’i loko, tin ta
pensa disparati, tin tambe ku ta patapata di bon pensamentu, pero te ei. Tin ta pensa
pensa pensa ... pero nada.
Mirando ku, debí na esaki, nos famia a kuminsá ta skarsa m’a disidí di ‘bula afó’. Tin hopi bon pensamentu ku ta muri un morto natural. I komo ku ami akí ta un tiki chismeira i tambe pa salbaguardiá kontinuashon di Famia Pensamentu, m’a lanta mi website. Sí, www.djisunpensamentu.com.
At'ami akí kla pa basha bou, pone hopi pensamentu floresé! Ahan, si bo tambe ke bisa mi bo pensamentu òf bo tin kualke remarke òf sugerensia relashoná ku mi site, djis kontaktá mi na djispi@djisunpensamentu.com.
Duike duike!
At'ami akí!
Sera konosí ku Djispi: At'ami akí!


text:
Mayor y Baby
Un workshop na Mei 2015 cu ta siña con pa stimula e desaroyo social emocional di un baby. Lesa mas!
Lanta un mucha cu confiansa den su mes
Un workshop cortico na Augustus 2015 cu ta siña mayor y educador con pa encurasha mucha. Registra Awe Mes!
Ban Papia di Disciplina Consciente
Un intercambio na Mei, Augustus y November 2015 habri tocante educacion cu Disciplina Consciente pa mayor y educador. Registra Awe Mes!
Bira un Mihor Mayor
Un workshop na September 2015 unda mayor y educador ta siña tur e abilidadnan di Disciplina Consciente cu por yuda nan den educacion di nos muchanan. Registra Awe Mes!
Siña mucha respeta otro y wordo respeta
Un workshop na November 2015 cortico cu ta siña mayor y educador con pa desaroya asertividad cerca muchanan. Registra Awe Mes!
Keep your cool
Un workshop cortico na Juni 2015 cu ta siña mayor y educador con pa keda trankil ora nan yiunan no ta tende. Lesa mas!
Managing Mayhem
Un workshop di 7 encuentro cuminsandi na October 2015 tocante con pa regula bo emocion y yuda muchanan regula nan emocionnan. Registra Awe Mes!